Pemandu teksi dibelasah ugut pengguna jalan raya

PETALING JAYA, 6 Mac - Tindakan seorang pemandu teksi cuba mengugut pengguna jalan raya lain mengundang padah apabila dia dibelasah menggunakan senjatanya sendiri.

Kejadian turut dirakam pengguna jalan raya lain dan tular di media sosial.

Kejadian dipercayai berlaku di Petaling Jaya pada pukul 6.30 petang semalam.

Ia berlaku akibat perselisihan faham antara pemandu teksi berkenaan dengan seorang penunggang motosikal.

Pemandu teksi itu kemudiannya didakwa mengugut penunggang terbabit menggunakan pengunci stereng.

Penunggang motosikal kemudian bertindak balas dengan merampas alat berkenaan dan membelasahnya.

Ketua Polis Daerah Petaling Jaya, ACP Nik Ezanee Mohd Faisal berkata kedua-dua suspek diberi jaminan polis.

Kes dirujuk mengikut Seksyen 160 kanun keseksaan kerana gaduh dan seksyen 324 kanun sama kerana mendatangkan cedera.


Kursus selepas berkahwin bakal diwujud, elak jenayah rumah tangga

JOHOR BAHRU, 6 Mac- Kementerian Pembangunan Wanita, Keluarga dan Masyarakat bercadang untuk mewujudkan kursus selepas berkahwin, bagi memastikan tiada kejadian tidak diingini berlaku dalam keluarga seperti dera dan jenayah. Menterinya, Datuk Seri Rina Mohd Harun berkata, pihaknya kerap menerima laporan mengenai isu dera hingga berlaku kehilangan nyawa dalam rumah tangga.

Beliau diminta mengulas mengenai kejadian seorang suami membunuh isterinya dengan senapang sebelum menyumbat mayatnya dalam tong dan ditanam di ladang kelapa sawit di Kota Tinggi, Johor.  Mengulas mengenai penjagaan dua anak mangsa, berusia tiga dan empat tahun, Jabatan Kebajikan Masyarakat sedang dalam proses mahkamah untuk menentukan hak jagaan.  Sementara itu, kementeriannya telah mewujudkan Skuad Wanita Anti-Jenayah (WAJA) sejak tahun lepas, dengan melantik 70,000 psikososial untuk memberi bantuan kaunseling kepada wanita yang mengalami masalah rumah tangga.  Pihaknya akan melantik lebih ramai psikososial di peringkat akar umbi bergantung kepada keperluan semasa.


Melaka optimis sektor pelancongan negeri bakal pulih

MASJID TANAH, 6 Mac - Kerajaan negeri Melaka optimis sektor pelancongan negeri yang terjejas 70% akibat perintah kawalan pergerakan sebelum ini akan pulih semula dalam tempoh terdekat.

Ia susulan kebenaran rentas daerah bermula semalam.

Menurut Ketua Menteri, Datuk Seri Sulaiman Md Ali walaupun aktiviti pelancongan hanya dapat berlangsung dalam negeri, namun ia tetap membantu meningkatkan semula sektor berkenaan.

Kerajaan negeri juga berharap Kempen Malaccan Visit Melaka 3.0 yang digerakkan semula baru-baru ini akan merancakkan lagi sektor pelancongan negeri.


Datuk Saifuddin teruskan misi bantuan pasca banjir

KUANTAN, 6 Mac - Misi menghantar bantuan pasca banjir masih diteruskan oleh Menteri Komunikasi dan Multimedia Malaysia, Datuk Saifuddin Abdullah di Kuantan, hari ini.

Beliau yang juga Ahli Parlimen Indera Mahkota sebelum ini giat menjalankan tanggungjawab sebagai pemimpin di kawasan itu.

Dalam misi berkenaan, seramai 35 penduduk kategori B40 menerima sumbangan makanan yang turut mendapat tajaan pertubuhan bukan kerajaan (NGO) di Surau Bukit Ubi, Kuantan.  Selain itu, lima penduduk di sekitar kawasan berkenaan turut menerima sumbangan yang sama. Program ini akan diteruskan esok dengan penyampaian sumbangan makanan kepada pemandu teksi dan bas secara pandu lalu.


7 operasi padam kebakaran sedang dijalankan di Selangor, Kedah dan Johor

PUTRAJAYA, 6 Mac - Pelbagai kaedah digunakan dalam operasi pemadaman kebakaran termasuk dron dan teknologi baharu dikenali sebagai G.S Mark 3.

Ketua Pengarah Bomba dan Penyelamat, Datuk Seri Mohammad Hamdan Wahid berkata, inovasi itu sesuai digunakan untuk kebakaran tanah gambut kerana ia berupaya membuat penyiraman dan membanjiri kawasan kebakaran sehingga ke lapisan bawah tanah.

Dalam perkembangan berkaitan, beliau memaklumkan tujuh operasi memadamkan kebakaran masih dijalankan di tiga negeri iaitu Selangor, Kedah dan Johor melibatkan tanah jenis gambut, kebun dan tapak pelupusan sampah.

Di Selangor, beliau berkata dua dron digunakan bagi membolehkan anggota mengesan sumber air di kawasan yang mengalami kebakaran dengan cepat.

Datuk Seri Mohammad Hamdan memaklumkannya selepas menerima suntikan vaksin COVID-19 di Putrajaya.

Beliau berkata, pihaknya menerima 5,754 panggilan kecemasan berhubung kebakaran hutan di seluruh negara sejak Januari hingga kelmarin.


KPDNHEP perkenal 'Penguatkuasaan Prihatin' pantau perniagaan bergerak semula selepas PKP

HULU TERENGGANU, 5 Mac - Kementerian Perdagangan Dalam Negeri dan Hal Ehwal Pengguna (KPDNHEP) memperkenal kaedah baharu 'Penguatkuasaan Prihatin' ekoran pandemik COVID-19 yang melanda negara.

Menterinya, Datuk Seri Alexander Nanta Linggi berkata, program kementerian itu bertujuan memantau dan melihat perniagaan bergerak semula selepas Perintah Kawalan Pergerakan (PKP) dalam pematuhan Prosedur Operasi Standard (SOP).

'Penguatkuasaan Prihatin' ujarnya merupakan penguatkuasaan secara berimbang iaitu gabungan penguatkuasaan berhemah dan legalistik terhadap peniaga dari kumpulan sasar tertentu yang lalai atau tidak patuh undang-undang.

Jelas beliau, jika sebelum ini penguatkuasa KPDNHEP lebih tegas ke atas peniaga yang melanggar undang-undang tetapi menerusi kaedah tersebut, pihaknya akan lebih berhemah seperti memberi nasihat.

Ini sesuai dengan keadaan semasa dengan ramai dalam kalangan peniaga yang baharu memulakan kembali operasi.

Beliau berkata demikian kepada pemberita di pelancaran 'Penguatkuasaan Prihatin' di Pasar Pagi Kampung Bukit Diman, Ajil di sini hari ini.


Kuota pelajar Maktab Tentera Diraja ke UPNM akan ditingkatkan sehingga 40%

KUALA LUMPUR, 5 Mac - Kementerian Pertahanan bercadang meningkatkan kuota pelajar Maktab Tentera Diraja (MTD) ke Universiti Pertahanan Nasional Malaysia (UPNM) sehingga 40%.

Bagaimanapun, menurut Menteri Kanan Pertahanan, Datuk Seri Ismail Sabri, keputusan muktamad jumlah kuota itu bergantung kepada hasil perbincangan dengan Kementerian Pengajian Tinggi.

Datuk Seri Ismail Sabri bercakap kepada media selepas mengadakan lawatan kerja sulungnya ke UPNM di Kem Perdana Sungai Besi, Kuala Lumpur.

Menurut beliau, UPNM merupakan universiti gabungan antara latihan ketenteraan dan akademik.

Sekaligus menjadikan pelajar MTD sangat sesuai melanjutkan pengajian ke UPNM.


Lega dan lebih yakin untuk berkhidmat di PKRC

SERDANG, 5 Mac - Rasa lega dan lebih yakin untuk berkhidmat sebagai petugas barisan hadapan.

Demikian menurut penerima vaksin, yang juga petugas barisan hadapan Pusat Kuarantin dan Rawatan Berisiko Rendah COVID-19 (PKRC) di Taman Ekspo Pertanian Malaysia (MAEPS), Serdang.

Menurut Koordinator Program Vaksinasi Petugas PKRC Maeps 2.0, Dr. Ahmad Hisyamuddin Ahmad Lutfi, para petugas kini lebih bersemangat dalam melaksana tugasan lebih-lebih lagi selepas menerima suntikan berkenaan.

Bagi penerima vaksin ini, mereka bersyukur kerana tugas seharian mereka menuntut mereka berurusan terus dengan orang ramai.

Sementara itu Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berpuas hati dengan kelancaran program vaksinasi untuk petugas di PKRC tersebut.


Mayat ibu ditemukan ketika anak pulang ke rumah

BUKIT MERTAJAM, 5 Mac - Seorang wanita ditemukan mati di kediamannya di Taman Impian, Bukit Mertajam, kira-kira pukul 8:00 malam semalam.

Kematian Heng Gaik Choo, 51 tahun, disedari anaknya selepas terhidu bau busuk apabila sampai di rumah mereka. Menurut Ketua Polis Daerah Seberang Perai Tengah, ACP Shafee Abd Samad, mayat ditemukan di atas katil dalam keadaan sudah membengkak. Pemeriksaan pasukan forensik mendapati tiada sebarang unsur jenayah dan kes diklasifikasikan sebagai mati mengejut.

Difahamkan, mangsa tinggal bersama tiga orang anaknya di rumah tersebut selepas kematian suaminya. Mayat kemudian dihantar ke Hospital Bukit Mertajam untuk bedah siasat.


PKPD di Kuarters Sri Jelutung, Mukim Bebar, Pekan Pahang bermula esok

KUALA LUMPUR, 5 Mac- Kerajaan melaksanakan Perintah Kawalan Pergerakan Diperketatkan (PKPD) di Kuarters Sri Jelutung, Mukim Bebar, Pekan Pahang bermula esok hingga 19 Mac ini. Menteri Kanan Pertahanan, Datuk Seri Ismail Sabri Yaakob dalam kenyataannya memaklumkan, keputusan itu dibuat setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat Kementerian Kesihatan Malaysia (KKM).

Jelasnya sehingga Rabu lalu, sebanyak 30 kes positif direkodkan dan seramai 150 kontak rapat telah dikenal pasti melibatkan penghuni kuarters tersebut.Pelaksanaan PKPD tersebut untuk memudahkan KKM melaksana saringan secara bersasar ke atas penghuni kuarters terbabit serta mengesan beberapa lagi kontak rapat. Sementara itu PKPD di taman-taman perumahan sekitar Jalan Telok Ira, Temerloh, Pahang pula akan ditamatkan esok seperti yang dijadualkan.KKM mengesahkan terdapat penurunan kes serta tiada lagi sampel saringan yang sedang menunggu keputusan.Sebelum ini, KKM telah melaksanakan 1,573 ujian saringan di kawasan berkenaan dan sebanyak 94 kes positif COVID-19 telah direkodkan.


PERAK: Polis pantau laman sosial bekas selebriti, sebar fahaman antivaksin

TELUK INTAN, 5 Mac - Polis akan memantau laman sosial milik seorang bekas selebriti lelaki yang didakwa menyebarkan propaganda atau fahaman antivaksin.

Menurut Ketua Polis Perak, Datuk Mior Farid Al Athrash Wahid, siasatan lanjut akan dilakukan sekiranya kenyataan bekas selebriti itu boleh menggugat keharmonian masyarakat.

Beliau juga menambah setakat ini tiada laporan diterima berkaitan 'posting' yang mengganggu ketenteraman awam dan sekiranya ada, pihaknya akan mengambil tindakan lanjut.

Beliau mengulas perkara itu selepas Perhimpunan Bulanan Ketua Polis Perak di Dataran IPD Hilir Perak. Isu membabitkan bekas pelakon itu tular apabila dilihat secara terang-terangan menolak suntikan vaksin COVID-19 dilaksana kerajaan.


Kira-kira 35,000 PATI sudah mendaftar Program Rekalibrasi Pulang

KUALA LUMPUR, 5 Mac- Kira-kira 35,000 orang Pendatang Asing Tanpa Izin (PATI) sudah tampil dan mendaftar Program Rekalibrasi Pulang di bawah Pelan Rekalibrasi PATI Kementerian Dalam Negeri (KDN).Program anjuran KDN dengan kerjasama Kementerian Sumber Manusia itu bagi memberi peluang kepada pendatang asing yang tinggal lebih masa tanpa pas yang sah di Malaysia untuk pulang ke negara asal secara sukarela.

Jelas Timbalan Ketua Setiausaha (Dasar dan Kawalan) Kementerian Dalam Negeri, Mohamad Sanuri Shahid, sebahagian daripada PATI yang telah mendaftar program tersebut telah dihantar pulang secara berperingkat.

Pihak KDN juga sedang giat menjalankan Program Rekalibrasi Tenaga Kerja dimana pendatang asing yang melakukan kesalahan ringan boleh memohon untuk bekerja di negara ini secara sah dengan kerjasama daripada majikan mereka.Beliau mengulas yang demikian ketika ditemui di Angkasapuri.


COVID-19: 3,275 kes sembuh

KUALA LUMPUR, 5 Mac- Jumlah kes sembuh hari ini adalah 3,275, sekali lagi mengatasi kes positif COVID-19 yang baharu iaitu 2,154.Sekali gus jumlah kes aktif berkurangan kepada 22,034.Dukacita dimaklumkan, terdapat enam kematian dilaporkan hari ini.

Ia menjadikan jumlah kumulatif kes kematian kini mencecah 1,159.


PAHANG: Maut selepas ditendang dibahagian dada

BENTONG, 5 Mac - Seorang peneroka maut selepas ditendang di bahagian dada oleh adik kandung menantunya di Felda Mempaga 3, Bentong kelmarin.

Mangsa terdahulu dipercayai bertengkar dengan menantunya.  Ketua Polis Daerah Bentong, Superintendan Zaiham Mohd Kahar dalam satu kenyataan memaklumkan, mangsa yang berusia 59 tahun mengadu sakit di bahagian dada selepas kejadian itu dan muntah beberapa kali sebelum rebah.  Menurutnya, mayat mangsa dihantar ke Hospital Tengku Ampuan Afzan (HTAA) Kuantan untuk bedah siasat dan punca kematian masih belum dikenalpasti.  Dalam pada itu, beliau berkata kes disiasat mengikut Seksyen 302 Kanun Keseksaan manakala kedua-dua suspek yang melarikan diri berjaya ditahan di Empangan Klau pada pukul 10:30 pagi semalam.

Suspek yang berusia 26 dan 34 tahun turut didapati positif dadah jenis heroin dan methampetamin selain mempunyai rekod jenayah lampau.


MELAKA: Pengusaha hotel tarik nafas lega, PKPP bermula hari ini

BANDAR MELAKA, 5 Mac - Pelaksanaan Perintah Kawalan Pergerakan Pemulihan (PKPP) di Melaka yang bermula hari ini memberi kelegaan buat penggiat industri perhotelan.  Ia juga memberi peluang pengusaha hotel di negeri tersebut merangka strategi pemasaran bagi promosi kempen 'Melaka Visit Melaka 3.0'.

Pengusaha hotel yang ditemui, Datuk Rustham Ibrahim berkata, fokus kini adalah untuk menarik rakyat Melaka khususnya bagi merancakkan kempen berkenaan.  Selain promosi bilik dengan harga berpatutan, pihaknya turut menjanjikan sajian hidangan dengan pelbagai menu menarik sebagai salah satu inisiatif menarik pengunjung ke hotelnya.  Pelaksanaan PKPP di Melaka sekali gus memberi kebenaran untuk merentas daerah di negeri itu.

Beliau berkata demikian ketika ditemui di Jalan Hang Tuah, Melaka.


Perlu jalani ujian saringan COVID-19 tiga hari sebelum perjalanan masuk ke Borneo

KUALA LUMPUR, 4 Mac - Semua individu yang akan memasuki Sabah, Sarawak dan Labuan perlu menjalani ujian saringan COVID-19 tiga hari sebelum perjalanan setelah mendapat kebenaran Polis DiRaja Malaysia (PDRM).

Menteri Kanan (Pertahanan), Datuk Seri Ismail Sabri Yaakob berkata, bagaimanapun ujian calitan tidak perlu dilakukan bagi pergerakan keluar dari dua negeri dan wilayah tersebut ke Semenanjung Malaysia.

Beliau menjelaskan kos saringan ujian COVID-19 dan kos kuarantin bagi rakyat Sarawak bakal ditanggung kerajaan negeri itu sementara yang bukan rakyat Sarawak perlu menanggung sendiri kedua-dua kos berkenaan.

Hanya individu dengan keputusan ujian saringan negatif dan tidak bergejala sahaja dibenarkan masuk ke Labuan dan tidak perlu menjalani kuarantin.

Larangan rentas daerah juga katanya, masih dikekalkan di Sabah dan Sarawak walaupun berstatus Perintah Kawalan Pergerakan Bersyarat (PKPB).


JOHOR: 12 individu ditahan penipuan Macau Scam

JOHOR BAHRU, 4 Mac - Kegiatan 12 individu termasuk seorang wanita yang menjalankan aktiviti penipuan dalam talian atau Macau Scam sejak setahun lalu berakhir selepas kesemua mereka diberkas polis pada 28 Februari lalu.

Mereka ditangkap di Cheras, Kuala Lumpur susulan pembongkaran premis di Kota Tinggi, Johor pada 2 Februari.

Ketua Polis Johor, Datuk Ayob Khan Mydin Pitchay berkata, mereka yang ditangkap berusia diantara 22 hingga 33 tahun kini direman 21 hari sehingga 21 Mac, mengikut Seksyen (1) Akta Pencegahan Jenayah 1959 (POCA).  Hasil siasatan, mereka bertindak menyamar sebagai pegawai pos laju untuk memperdayakan mangsa.  Tangkapan juga membawa kepada rampasan 57 telefon bimbit, satu set komputer dan dua buah modem.  Beliau berkata kepada pemberita dalam sidang media di Ibu Pejabat Polis Kontinjen Johor.


Mayat remaja lemas ketika mandi sungai ditemukan

KUCHING, 4 Mac - Mayat seorang remaja perempuan yang lemas ketika mandi di sungai di Kampung Giam Lama, Puncak Borneo petang semalam, ditemui malam tadi.

Mayat Rachel anak Standy, 13 tahun ditemui Pasukan Penyelamat Di Air (PPDA), Jabatan Bomba dan Penyelamat Negeri.

Pusat Gerakan Operasi memaklumkan, mayat mangsa ditemui kira-kira 30 meter dari lokasi mangsa tenggelam.

Mayat kemudiannya diserahkan kepada polis dan operasi ditamatkan pada pukul 9:30 malam.  Dalam kejadian petang semalam sepasukan anggota dari masing-masing dari Balai Siburan dan PPDA Batu Lintang dikejarkan ke lokasi sejurus menerima panggilan pada pukul 4:04 petang.  Bomba menggunakan kaedah pencarian di permukaan dan melakukan selaman dalam air sehingga mangsa berjaya ditemui.


Pemandu mabuk berdepan hukuman penjara

KUANTAN, 4 Mac - Seorang penganggur didakwa di Mahkamah Majistret Kuantan, atas tuduhan memandu dalam keadaan mabuk hingga menyebabkan kematian seorang pekerja kilang di Jalan Sungai Lembing pada Isnin lalu.  Bagaimanapun, tertuduh, Mandave Singh Kulwant, 26 tahun mengaku tidak bersalah sebaik tuduhan dibacakan.

Tertuduh didakwa memandu di bawah pengaruh alkohol melebihi had dibenarkan sehingga menyebabkan kematian seorang penunggang motosikal, Muhammad Akmal Hakim Misnan, 22 tahun.  Bagi kesalahan itu, tertuduh didakwa mengikut Seksyen 44 (1) (b) Akta Pengangkutan Jalan (JPJ) 1987, yang memperuntukkan hukuman penjara tidak kurang 10 hingga 15 tahun serta denda tidak melebih RM100,000.  Mahkamah membenarkan Mandave diikat jamin RM10,000 dengan dua orang penjamin dan mengarahkan lesen memandu tertuduh digantung sehingga kes selesai.  Sebutan semula kes ditetapkan pada 23 April.


Runtuhan Pembinaan SUKE: Pemandu Treler positif dadah

KUALA LUMPUR, 4 Mac - Polis mengesahkan pemandu treler yang melanggar tapak pembinaan lebuhraya bertingkat Sungai Besi-Ulu Kelang (SUKE) berhampiran Desa Tun Razak menghala ke Ampang, Kuala Lumpur semalam positif dadah.

Ketua Jabatan Siasatan dan Penguatkuasaan Trafik Kuala Lumpur, ACP Zulkefly Yahya berkata, pemandu treler berusia 40 tahun itu didapati positif methamphetamine selepas ujian saringan air kencing di Ibu Pejabat Polis Daerah Daerah Dang Wangi.

Beliau berkata, insiden itu menyebabkan pemandu van kilang, Muhd Fairus Mohd Yusof, 47 tahun, patah tulang bahu kiri, bengkak pada paru-paru dan mengalami pendarahan dalaman.

Dua lagi penumpang van terbabit, iaitu Zaitun Zainal, 54 tahun cedera kaki kiri manakala Zakiyyah Yakop, 51 tahun pula cedera betis kiri.

Mangsa yang meninggal dunia ialah Nurina Edwin Abdullah, 47 tahun dan Norhayati Abdullah, 42 tahun.

ACP Zulkefly berkata, siasatan awal mendapati kemalangan berlaku ketika treler itu melalui Lebuh Raya Lingkaran Tengah 2 (MRR2).

Setiba di lokasi, ia melanggar kerangka besi pada pembinaan di jejantas pejalan kaki menyebabkan rusuk keluli bersama perancah besi runtuh.

Runtuhan itu menghempap van kilang dari laluan Ampang menghala ke Terminal Bersepadu Selatan (TBS).

Pemandu treler akan direman mengikut Seksyen 15(1) Akta Dadah Berbahaya 1952.


COVID-19: 2,276 jumlah kes sembuh harian

KUALA LUMPUR, 3 Mac- Jumlah kes sembuh hari ini mencatat sebanyak 2,276, mengatasi kes positif baharu iaitu 1,745.Ia sekali gus menurunkan jumlah kes aktif kepada 24,025.Dukacita dimaklumkan, sebanyak tujuh kematian dilaporkan yang menjadikan jumlah kumulatif kes kematian kini mencecah 1,148.


COVID-19: 11 kluster baharu dikenal pasti

KUALA LUMPUR, 3 Mac- Sebanyak 11 kluster baharu dikenal pasti hari ini, melibatkan tujuh negeri iaitu Selangor, Johor, Kelantan, Kedah, Pahang, Negeri Sembilan dan Melaka.Ketua Pengarah Kesihatan, Tan Sri Dr. Noor Hisham Abdullah dalam kenyataan media menjelaskan sembilan daripadanya berkaitan kluster tempat kerja, dan masing-masing satu kluster melibatkan kumpulan berisiko tinggi dan komuniti.

Lima kluster di Selangor, melibatkan Jalan Perubatan, Tapak Bina Jalan MP, Balakong Satu, Jalan Utarid dan Jalan Anak Gasing.Manakala masing-masing satu kluster baharu di Johor, Kelantan, Kedah, Pahang, Negeri Sembilan dan Melaka adalah Jalan DBP Lima, Jalan Bachok, Jalan PKNK 1/6, Sri Jelutung, Jalan Sikamat Lama dan Kampung Gedang.Selain itu, terdapat pertambahan 358 kes baharu di tiga kluster sedia ada.Ia membabitkan Kluster Batu Empat; 198 kes, Kluster Jalan Pelabuhan; 128 kes dan Kluster Jalan DBP Lima; 32 kes.Sehingga kini, 676 kluster telah tamat manakala jumlah kluster yang aktif sebanyak 487.


TERKINI: Jambatan dalam pembinaan runtuh, lima individu terperangkap

KUALA LUMPUR, 3 Mac- Lima individu terperangkap selepas kenderaan dinaiki ditimpa runtuhan jambatan dalam pembinaan.Mangsa merupakan pemandu dan penumpang sebuah van pekerja.Menurut Pusat Gerakan Operasi Bomba Kuala Lumpur, kejadian di Lebuhraya Lingkaran Tengah 2 Kuala Lumpur (MRR2) berhampiran Bandar Tasik Selatan itu berlaku 5.58 petang.23 anggota dari balai Sungai Besi, Hang Tuah, Bandar Tun Razak dan Cheras digerakkan ke lokasi.Sebaik tiba, mereka mendapati van terbabit terperangkap di sebalik runtuhan jambatan terbabit.Usaha menyelamat dijalankan bagi mengeluarkan mangsa.


Lima pindaan Akta 342 demi pertingkat keberkesanan penguatkuasaan bendung COVID-19

PUTRAJAYA, 3 Mac- Lima pindaan dilakukan ke atas Akta 342 untuk meningkatkan keberkesanan penguatkuasaan membendung pandemik COVID-19.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, ia termasuk pindaan terhadap penalti am di bawah Seksyen 24.

"Dalam Seksyen 24 Akta 342, tidak dinyatakan jumlah denda."

"Jadi apabila kes dibawa ke mahkamah, biasanya akan di bawa ke Mahkamah Majistret, yang mana bidang kuasa mengenakan denda sebanyak RM25,000."

"Tetapi pindaan telah dibuat dalam Seksyen 24 di mana denda yang dikenakan adalah berjumah RM100,00."

"Ini bermakna kes yang berkaitan COVID-19 tidak lagi akan di bawa ke Mahkamah Majistret, sebaliknya akan dibawa ke mahkamah yang lebih tinggi iaitu Mahkamah Sesyen."

Pindaan lain melibatkan Seksyen 2 (1), tafsiran pegawai diberi kuasa dengan memasukkan mana-mana Pegawai Kesihatan Persekitaran untuk disesuaikan dengan skim perkhidmatan sedia ada.

Seksyen 2 (1) mengenai Tafsiran Pegawai Kesihatan Persekitaran turut dipinda dengan nama jawatan Pegawai Kesihatan Persekitaran menggantikan Inspektor Kesihatan yang digunakan sejak tahun 2003.Selain itu, pindaan Seksyen 10, membolehkan pengamal perubatan memberitahu wujudnya apa-apa penyakit berjangkit di mana-mana premis walaupun tanpa pengesahan ujian makmal.Manakala yang terakhir, pindaan Seksyen 25, yang memberi kuasa kepada pegawai badan berkanun atau Pihak Berkuasa Tempatan (PBT) untuk mengeluarkan kompaun bagi setiap kesalahan.


Kontroversi transgender dan murtad, selebriti perlu henti keliru masyarakat

KUALA LUMPUR, 3 Mac - Mufti Wilayah Persekutuan, Datuk Dr Luqman Abdullah menegaskan, pihaknya memandang serius kenyataan kontroversi dua selebriti membabitkan status gender dan agama.  Kenyataan berkaitan agama sama ada bersifat peribadi ataupun secara umum tidak harus dikeluarkan sewenang-wenangnya.

Menerusi satu kenyataan jelasnya, perkara tersebut boleh mengelirukan segelintir masyarakat dengan beranggapan bahawa kedua-dua perbuatan tersebut adalah normal dan tidak menyalahi agama.  Beliau terpanggil untuk menzahirkan pandangan yang membabitkan tindakan seorang artis yang mendakwa dirinya transgender dan tanpa segan silu menzahirkan rasa bangga mengakui perkara tersebut.  Begitu juga kenyataan seorang usahawan kosmetik yang menyatakan niat untuk menukar agama.  Beliau turut menyeru rakyat agar menghormati norma kehidupan di negara ini yang sentiasa memelihara kesopanan dan perbezaan gender.  Umat Islam diingatkan agar menghormati perlembagaan serta undang-undang yang telah ditetapkan khususnya yang berkaitan dengan jenayah syariah.


Individu sengaja murtad untuk elak kesalahan undang-undang syariah bakal berhadapan tindakan

PUTRAJAYA, 3 Mac - Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary mengulas tindakan kontroversi usahawan kosmetik, Muhammad Sajjad Kamaruz Zaman atau Nursajat memuat naik kenyatan video mahu keluar dari Islam, beliau menegaskan, individu yang sengaja mahu keluar dari Islam untuk mengelak diri dari kesalahan undang-undang syariah boleh dikenakan tindakan.

Akta tersebut memperuntukkan denda tidak melebihi RM5,000 atau penjara tidak lebih tiga tahun atau kedua-duanya sekali jika disabitkan kesalahan.  Bercakap demikian kepada pemberita di Putrajaya, beliau menegaskan, kenyataan seumpama itu tidak patut dilakukan kerana akan berlakunya pelanggaran hukum dan syariat dalam peruntukan undang-undang sedia ada.


Kontroversi Murtad : Sajat dinasihat beri kerjasama kepada JAIS

KUALA LUMPUR, 3 Mac - Usahawan kosmetik, Muhammad Sajjad Kamaruz Zaman atau Nursajat dinasihati agar memberi kerjasama kepada pihak Jabatan Agama Islam Selangor (JAIS) untuk menyelesaikan isu yang timbul sebaik mungkin.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri berkata, tindakan menukar agama bukan tindakan yang bijak.

Malah perkataan untuk keluar dari Islam tidak boleh dipersenda kerana ia satu perkara yang serius.  Beliau menyertai program turun padang bersama Skuad Jejak Asnaf Majlis Agama Islam Wilayah Persekutuan (MAIWP) di sekitar ibu negara.  Baru-baru ini, Nur Sajat kembali mencetuskan kontroversi apabila memuat naik kenyatan video mahu keluar dari Islam.  Sebelum itu, waran tangkap dikeluarkan Mahkamah Tinggi Syariah Shah Alam ke atasnya kerana tidak hadir sebutan semula kes berhubung menghina Islam.

Serbuan ke kediamannya di Kota Damansara gagal menemui Sajat.


Ditemui lemas di dalam besen, bayi dua tahun maut

BATU MAUNG, 3 Mac - Seorang kanak-kanak perempuan, dua tahun maut selepas ditemui lemas dalam besen di rumah pengasuhnya di Batu Maung.

Sophia Fatehah Wan Farhan Danial meninggal pukul 2.00 pagi tadi selepas menerima rawatan di Wad Pediatrik Hospital Pulau Pinang (HPP).

Ketua Polis Daerah Barat Daya, ACP AA Anbalagan berkata, kejadian berlaku pukul 1.00 tengah hari semalam.  Mangsa dilaporkan lemas di dalam besen ketika pengasuhnya mengambil tuala di kamarnya.  Pengasuh berkenaan cuba memberi bantuan pernafasan sementara menunggu ambulan tiba.  Bagi bapa mangsa, beliau tidak menyalahkan mana-mana pihak mahupun pengasuh yang sudah menjaga anaknya sejak bayi.

Pengasuh tersebut akan direman bagi membantu siasatan.


Vaksin COVID-19: Tiga vaksin diberi kelulusan pendaftaran bersyarat

PUTRAJAYA, 3 Mac - Kementerian Kesihatan telah meluluskan pendaftaran secara bersyarat bagi tiga jenis vaksin COVID-19.

Menurut Ketua Pengarah Kesihatan, Tan Sri Dr Noor Hisham Abdullah, pendaftaran tersebut memerlukan syarikat pemegang daftar mengemukakan analisis data tambahan dan terkini untuk dinilai Bahagian Regulatori Farmasi Negara.

Tiga vaksin tersebut ialah 'COVID-19 Vaccine AstraZeneca Solution for Injection' dari pengilang Medimmune Pharma B V Netherland 'CoronaVac Suspension for Injection' atau Sinovac dan 'COMIRNATY Concentrate for Dispersion for Injection' iaitu pemegang daftar Pfizer.


Denda maksimum RM10,000 hanya untuk kesalahan serius yang berulang

KUALA LUMPUR, 2 Mac- Kerajaan tidak akan sewenang-wenangnya mengenakan denda maksimum RM10,000 kepada rakyat yang ingkar arahan Perintah Kawalan Pergerakan (PKP), malah denda itu boleh dirayu untuk pertimbangan.

Perkara itu diulas oleh Menteri Kanan Pertahanan, Datuk Seri Ismail Sabri Yaakob dalam sidang media harian di Putrajaya.

Beliau menegaskan, denda maksimum tersebut akan dikenakan terhadap kesalahan serius yang dilakukan secara berulang.

"Setiap hari ada sahaja tangkapan di kelab malam."

"Mereka inilah yang mungkin akan dikenakan kompaun tinggi atas kedegilan mereka kerana masih mengunjungi kelab malam yang disenarai sebagai aktiviti terlarang.""Mungkin juga mereka yang diberikan gelang terpaksa tinggal di rumah tetapi keluar ke tempat-tempat awam dan kesannya boleh menjangkiti orang lain."Kadar kompaun bagi individu ingkar arahan PKP dinaikkan sehingga RM10,000 mengikut Ordinan Darurat (Pencegahan dan Pengawalan Penyakit Berjangkit) (Pindaan) 2021 berkuatkuasa 11 Mac.Manakala syarikat atau pertubuhan yang melakukan kesalahan sama boleh dikompaun sehingga maksimum RM50,000.


COVID-19: 1,555 kes positif baharu

KUALA LUMPUR, 2 Mac- Jumlah kes sembuh hari ini mencatat 2,528 kes, mengatasi kes positif baharu iaitu sebanyak 1,555.Sekaligus menurunkan jumlah kes aktif kepada 24,563.Enam kematian turut dilaporkan yang menjadikan jumlah kumulatif kes kematian kini 1,141.


COVID-19: Tujuh kluster baharu dilaporkan

KUALA LUMPUR, 2 Mac- Tujuh kluster baharu dikenal pasti hari ini, melibatkan empat negeri iaitu Selangor, Johor, Pulau Pinang dan Negeri Sembilan.Enam daripadanya berkaitan tempat kerja dan satu lagi melibatkan kumpulan berisiko tinggi.Tiga kluster di Selangor melibatkan Taman Alam, Sementa 27 dan Jalan Mawar.Dua kluster di Johor adalah Jalan DPB Enam dan Jalan Cyber Satu.Manakala satu kluster baharu di Pulau Pinang dan Negeri Sembilan iaitu Persiaran Bayan Indah dan Jalan Bukit Blossoms.Selain itu, terdapat pertambahan 141 kes baharu di tiga kluster sedia ada.Ia membabitkan Kluster Industri Sungai Gadut (56 kes), Kluster Jalan Muhibbah (49 kes), dan Kluster Jalan DPB Enam (36 kes).Sehingga kini, 663 kluster telah tamat manakala jumlah kluster yang aktif sebanyak 489.


Op Benteng: RM306 juta nilai rampasan

KUALA LUMPUR, 2 Mac - Sebanyak 319 bot dan kapal serta 1,465 kenderaan darat dengan nilai RM306 juta dirampas sepanjang pelaksanaan Op Benteng di sempadan negara sejak 1 Mei 2020 sehingga 26 Februari lalu.

Menteri Kanan Pertahanan, Datuk Seri Ismail Sabri Yaakob memaklumkan, bagi tempoh sama seramai 12,087 orang PATI serta 922 tekong turut ditahan.

Menurut beliau, nilai rampasan dan jumlah tangkapan itu merupakan satu kejayaan dalam usaha membendung penularan COVID-19 melibatkan PATI.

Operasi itu juga sekali gus memperkukuhkan keselamatan di sempadan negara selain membanteras jenayah rentas sempadan.


Rentas daerah dibenarkan kecuali di Sabah

PUTRAJAYA, 2 Mac- Pergerakan rentas daerah dibenarkan di seluruh negara, kecuali di negeri Sabah, bermula Jumaat ini.

Bagaimanapun, pergerakan rentas negeri masih belum dibenarkan, bagi membendung penularan pandemik COVID-19 secara berkesan.

Menteri Kanan Pertahanan, Datuk Seri Ismail Sabri Yaakob berkata, kerajaan negeri Sabah meminta untuk mengekalkan sekatan daerah bagi tempoh dua minggu lagi.

"Sidang khas bersetuju pergerakan rentas daerah di seluruh negara kecuali di Sabah."

"Manakala pergerakan rentas negeri masih tidak dibenarkan."

"Kerajaan negeri Sabah memohon agar sekatan daerah di Sabah dikekalkan untuk tempoh dua minggu lagi."Dalam pada itu, Perintah Kawalan Pergerakan (PKP) di negeri Selangor, Kuala Lumpur, Johor dan Pulau Pinang, ditukar kepada Perintah Kawalan Pergerakan Bersyarat (PKPB) bermula 5 Mac sehingga 18 Mac.Manakala PKPB di Kedah, Kelantan, Negeri Sembilan dan Perak, kekal sehingga 18 Mac ini.Turut diumumkan, PKPB di negeri Melaka, Pahang, Terengganu, Putrajaya dan Labuan ditukar kepada Perintah Kawalan Pergerakan Pemulihan (PKPP) bermula 5 Mac hingga 18 Mac.


Masalah kemiskinan akibat COVID-19 akan diatasi dengan kerjasama GLC dan sektor swasta

PUTRAJAYA, 2 Mac - Kaedah terbaik untuk mengatasi masalah kemiskinan susulan pandemik COVID-19, sedang diusahakan.

Perdana Menteri berkata; Kabinet telah membincangkan secara mendalam isu itu, setelah menyedari masih ramai yang menanggung kesusahan walaupun kerajaan telah menyalurkan pelbagai bentuk bantuan.

Menurut Perdana Menteri, mereka yang dahulunya berada dalam kumpulan T20, sebahagiannya telah menjadi M40 dan sebahagian kumpulan M40 telah menjadi kumpulan B40.

Manakala yang berada dalam kumpulan B40, menjadi bertambah miskin.

Program pembasmian kemiskinan akan mengambil kira peningkatan paras Garis kemiskinan 2021, daripada RM980 kepada RM2,208.

Ia akan meningkatkan bilangan isi rumah miskan dan miskin tegar, seterusnya meningkatkan bilangan kumpulan sasar.


RM7 juta bantu syarikat jalankan saringan COVID-19 diperuntukkan CIDB

PUTRAJAYA, 2 Mac - RM7 juta diperuntukkan Lembaga Pembangunan Industri Pembinaan (CIDB) kepada syarikat pembinaan yang kurang mampu menjalankan ujian saringan COVID-19 ke atas pekerja asing mereka.

Inisiatif itu bagi memastikan semua pekerja asing di sektor pembinaan disaring sekaligus mengurangkan risiko jangkitan.

Datuk Seri Fadillah memaklumkannya dalam sidang media selepas Majlis Amanat Perdana Setahun Malaysia Prihatin di Putrajaya.


Sijil vaksinasi diiktiraf mudahkan pergerakan rakyat

BRUNEI, 2 Mac - Pengiktirafan bersama sijil vaksinasi antara Malaysia dan Brunei akan lebih memudahkan pergerakan rakyat.

Itu antara tiga perkara berhubung vaksin COVID-19 yang dibincangkan di Bandar Seri Begawan, dalam usaha kedua-dua negara memastikan kelancaran proses, bekalan dan sijil vaksinasi.

Malaysia diwakili Menteri Luar, Datuk Seri Hishammudin Tun Hussein yang mengadakan perbincangan dengan Menteri Luar Negeri Dua, Dato' Seri Setia Erywan Pehin Datu Pekerma Jaya Mohd Yusof.

Perkara lain mengenai vaksin COVID-19 yang turut dibincangkan, menyentuh pengaturan vaksinasi timbal balik untuk rakyat Malaysia dan Brunei merangkumi diplomat, pelajar dan ekspatriat.

Terdahulu, Datuk Seri Hishammuddin turut menghadap Sultan Brunei, Sultan Hassanal Bolkiah dalam lawatan rasmi beliau ke negara itu.

Beliau turut menyembah tahniah Malaysia kepada baginda dan seluruh rakyat Brunei, sempena sambutan Hari Kebangsaan ke-37 negara itu, minggu lalu.

Datuk Seri Hishammuddin juga mengucapkan tahniah kepada Brunei selaku Pengerusi ASEAN tahun ini, atas kejayaan penganjuran Permukiman Menteri Luar Negeri ASEAN baru-baru ini.


Vaksin COVID-19: Elak isu 'potong barisan', garis panduan diwujudkan

PUTRAJAYA, 1 Mac- Kadar pendaftaran untuk mendapatkan suntikan vaksin masih rendah.

Pendaftaran melalui aplikasi Mysejahtera merekodkan seramai 1.4 juta orang atau 6.1 peratus daripada keseluruhan penduduk.Pada masa sama, Garis Panduan Penetapan Senarai Barisan Petugas Hadapan akan diwujudkan, bagi mengelakkan isu ‘potong barisan’ atau langkau giliran, untuk program vaksinasi COVID-19.Menteri Penyelaras Program Imunisasi COVID-19 Kebangsaan, Khairy Jamaluddin, keputusan itu dibuat Jawatankuasa Khas Jaminan Akses Bekalan Vaksin COVID-19.Menurut Khairy, beliau dan Menteri Kesihatan, Datuk Seri Dr Adham Baba telah menandatangani dokumen garis panduan itu bagi menjelaskan takrifan barisan hadapan.

"Untuk memastikan tidak ada individu yang melangkau giliran bagi menerima suntikan vaksin COVID-19, harus ada garis panduan yang jelas."

"Ini bagi memastikan petugas yang memberi suntikan vaksin boleh mengenal pasti individu yang merupakan petugas barisan hadapan."

"Walaupun ada tekanan daripada mana-mana pihak, jangan benarkan sesiapa melangkau giliran."

"Jangan melangkau giliran, sila kembali beratur," tegasnya.

"Kita harus utamakan petugas barisan hadapan, mereka adalah golongan yang layak menerima suntikan vaksin dalam fasa pertama ini."

Kerajaan juga sedang mempertimbang tindakan kompaun kepada mana-mana individu yang didapati melangkau giliran untuk mendapatkan suntikan vaksin COVID-19.

Khairy bercakap dalam sidang media bersama Datuk Seri Dr Adham selepas menghadiri Mesyuarat Jawatankuasa Khas Jaminan Akses Bekalan Vaksin COVID-19, di Putrajaya.


Definisi petugas barisan hadapan akan ditentukan selepas mesyuarat JKJAV hari ini

PUTRAJAYA, 1 Mac - Dalam perkembangan sama, Khairy Jamaluddin berkata, definisi petugas barisan hadapan untuk disenaraikan sebagai penerima suntikan vaksin COVID-19, akan dibincang dan ditentukan pada mesyuarat Jawatankuasa Khas Jaminan Akses Bekalan Vaksin COVID-19, JKJAV, pagi ini.

Mesyuarat itu bertujuan menyelesaikan isu keraguan yang timbul terhadap definisi petugas barisan hadapan.

Menurut beliau, senarai yang termasuk dalam kategori petugas barisan hadapan itu akan diterbitkan selepas memperoleh sokongan dalam mesyuarat JKJAV, hari ini.

Khairy Jamaluddin memberi maklum balas terhadap isu terdapat pihak yang tidak sewajarnya mendapatkan suntikan vaksin pada fasa pertama yang dikhususkan kepada petugas barisan hadapan.


COVID-19: 1,828 kes positif baharu

KUALA LUMPUR, 1 Mac- Jumlah kes sembuh terus mengatasi kes baharu iaitu sejumlah 2,486 berbanding 1,828 kes baharu.

Ia sekaligus menurunkan lagi jumlah kes aktif kepada 25,542. Manakala jumlah kematian juga turun semula ke satu angka dengan mencatat hanya 5 kes. Sehingga kini, negeri Selangor masih kekal di kedudukan tertinggi kes positif COVID-19.


Data peribadi penerima vaksin tidak akan didedahkan

PUTRAJAYA, 1 Mac - Data peribadi rakyat yang mendaftar untuk menerima suntikan vaksin menerusi Program Imunisasi COVID-19 Kebangsaan tidak akan didedahkan kepada syarikat pengeluar vaksin terlibat.

Itu jaminan yang diberikan Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar.

Tegasnya, data yang mungkin akan dikongsikan dengan syarikat farmaseutikal terlibat hanyalah maklumat berkaitan kesan sampingan selepas imunisasi, AEFI (AE FAI) dilakukan.

Khairy Jamaluddin yang juga Menteri Sains, Teknologi dan Inovasi berkata demikian pada sesi sidang video program 'Sembang Vaksin' menerusi aplikasi Zoom anjuran gabungan doktor dan petugas kesihatan di saluran media sosial MedTweetMY.

Tambah beliau, kerajaan juga sedang meneliti cadangan menggubal undang-undang baharu berkaitan penyebaran berita palsu vaksin COVID-19 yang boleh mencetuskan kekeliruan dan ketakutan dalam kalangan rakyat.


Perdana Menteri komited laksana amanah legasi Malaysia lebih gemilang

KUALA LUMPUR, 1 Mac - Pada masa sama, Tan Sri Muhyiddin juga mahu membina legasi Malaysia yang lebih baik.

Ini termasuk meningkatkan pendapatan perkapita negara menerusi pendekatan masa kini seperti inisiatif Rangka Tindakan Ekonomi Digital Malaysia, MyDigital.

Tambah beliau, satu strategi komprehensif baharu untuk memulihkan ekonomi mungkin akan diumumkan pertengahan bulan ini.


Perdana Menteri ajak rakyat gembleng tenaga, semangat jadikan Malaysia cemerlang

KUALA LUMPUR, 1 Mac - Semua pihak perlu menggembleng tenaga, semangat dan perpaduan bagi menzahirkan komitmen menjadikan Malaysia negara paling membangun.

Itu iltizam Perdana Menteri, Tan Sri Muhyiddin Yassin yang berharap agar negara ini kembali menjadi negara yang cemerlang, gemilang dan mencatatkan kemajuan pembangunan yang lebih hebat.

Beliau berkata demikian dalam wawancara khas bersempena satu tahun pentadbiran Kerajaan Perikatan Nasional.

Perdana Menteri juga berikrar melaksanakan tanggung jawabnya dengan baik dalam mendepani cabaran besar yang melanda negara.

Ini termasuk menjalankan tanggung jawab menentang rasuah, tidak mencampuri sebarang urusan mahkamah dan melakukan yang terbaik untuk kebaikan rakyat dan negara.


Cuaca panas tidak jejas penanaman padi - Pengerusi MADA

SIK, 28 Februari - Lembaga Kemajuan Pertanian Muda (MADA) memberi jaminan, keadaan cuaca panas ketika ini tidak akan memberi kesan signifikan kepada penanaman padi bagi musim 1/2021.

Malah keadaan cuaca ini memberi kelebihan untuk pemulihan alas galas tanah dalam tempoh rehat tanah.

Pengerusi MADA, Ahmad Tarmizi Sulaiman berkata, jadual penanaman padi MADA bagi musim 1/2021 akan bermula pada akhir Mac ini.  Ia melibatkan kawasan seluas 100,685 hektar.  Beliau yang juga Ahli Parlimen Sik melakukan tinjauan ke kawasan sawah padi yang telah dituai di Kampung Carok Tok Pong, Sik, Kedah.  Sehingga 24 Februari lalu, 85 peratus kawasan penanaman padi bagi musim 2/2020 di kawasan Muda telah dituai.  Baki kawasan yang belum dituai telah mencapai fasa masak dan tidak memerlukan pengairan.  Aktiviti penunaian padi di kawasan Muda bagi musim 2/2020 dijangka berakhir pada pertengahan Mac ini.


Mayat mangsa terakhir tragedi lemas di Pantai Sungai Ular ditemukan

KUANTAN, 28 Februari - Mangsa terakhir kejadian lemas di Pantai Sungai Ular, Kuantan petang semalam, ditemui kira-kira pukul 12.47 tenga hari tadi.  Timbalan Pengarah Operasi Maritim Malaysia Pahang, Kepten Maritim Mohamad Suhairy Hussain berkata, Mohd Fazrul Hakimi Mohd Ariffin, 11 tahun ditemui pasukan mencari dan menyelamat kira-kira 500 meter dari lokasi mangsa hilang.

Beliau berata mayat mangsa kini dihantar ke Hospital Tengku Ampuan Afzan (HTAA) untuk bedah siasat.  Dengan penemuan mayat itu, operasi mencari dan menyelamat (SAR) ditamatkan sepenuhnya selepas digerakkan sejak petang semalam membabitkan 107 anggota terdiri daripada Maritim Malaysia, Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM), PDRM dan Jabatan Amal termasuk bantuan penduduk.  Dalam kejadian kira-kira pukul 5.45 petang semalam, dua kanak-kanak perempuan, Nor Najuwa Mohd Ariffin, 13 tahun bersama jirannya, Fitrah Dhia Zahraa' Zaidi, 9 tahun, ditemui lemas manakala Mohd Fazrul Hakimi, 11 tahun, hilang ketika mandi di pantai berkenaan.  Sementara, seorang mangsa Fitrah Dhia Zulaikha, 13 tahun yang juga kakak kepada Fitrah Dhia Zahraa', berjaya diselamatkan pengunjung pantai terbabit.  Kesemua mangsa yang tinggal di Kuarters Guru Sekolah Kebangsaan (SK) Sungai Ular kira-kira 200 meter dari lokasi datang ke pantai berkenaan bersama keluarga untuk mandi-manda.


Bunuh anak sendiri, suami isteri ke tali gantung

KUALA TERENGGANU, 28 Februari - Sepasang suami isteri dijatuhi hukuman gantung sampai mati kerana membunuh seorang remaja yang juga anak mereka.  Hakim Mahkamah Tinggi Datuk Zainal Azman Abd Aziz menjatuhkan hukuman terbabit terhadap Anuar Yusof, 55 tahun serta isterinya Murni Ahmad, 40 tahun selepas pihak pembelaan gagal menimbulkan keraguan munasabah.

Manakala dua lagi anak pasangan itu Siti Sarah, 26 tahun dan adiknya Amin Sharif, 19 tahun dilepas dan dibebaskan dari pertuduhan.  Mengikut pertuduhan empat anggota keluarga itu didakwa telah membunuh Siti Hajar Anuar yang berusia 22 tahun ketika kejadian.  Kesalahan itu dilakukan di sebuah rumah di Jalan Air Putih, Taman Semarak,Kemaman, kira-kira 10.45 malam pada 26 April 2016.  Tertuduh telah melakukan kesalahan yang boleh dihukum dibawah Seksyen 302 Kanun Keseksaan dan dibaca bersama Seksyen 35 kanun yang sama.  Media sebelum ini, melaporkan punca kematian seorang gadis berusia 22 tahun yang hanya seberat 18 kilogram dipercayai meninggal dunia akibat didera oleh keluarganya.  Laporan bedah siasat menunjukkan mangsa meninggal dunia kerana jangkitan kuman selain sebahagian besar tubuhnya mempunyai kesan gigitan manusia.


Usaha memperkasakan dan menyeragamkan undang-undang syariah

PUTRAJAYA, 28 Feb - Menteri di Jabatan Perdana Menteri Senator Datuk Dr.Zulkifli Mohamad Al Bakri telah mengadakan perbincangan bersama Penasihat Undang-Undang, Jabatan Kemajuan Islam Malaysia JAKIM bagi mendapatkan pandangan berkesan dan implikasi perundangan yang berbangkit.

menerusi Jawatankuasa Teknikal Undang-Undang Syarak dan Sivil, JAKIM juga telah diarahkan untuk berbincang bagi melihat ruang penambahbaikan undang-undang syariah yang boleh dilaksanakan,khususnya yang berkenaan dengan kesalahan jenayah Syariah.

Menurut kenyataan media oleh Datuk Dr Zukifli; Jawatankuasa tersebut akan berunding dengan Negeri-Negeri dan pihak yang berkepentingan dalam usaha untuk memperkasakan dan menyeragamkan undang-undang syariah di Malaysia.

Beliau juga mengambil maklum keputusan yang dibuat oleh Mahkamah Persekutuan pada 25 Februari 2021 dalam kes Iki Putra Mubarrak lawan Kerajaan Negeri Selangor & Majlis Agama Islam Selangor MAIS berkenaan keabsahan Seksyen 28 Enakmen Jenayah Syariah Selangor 1995.

Penghakiman tersebut sudah pasti dibuat berdasarkan pengetahuan, pengalaman dan kebijaksanaan Yang Amat Arif dan Yang Arif Hakim-Hakim Mahkamah Persekutuan berpandukan peruntukan Perlembagaan Persekutuan dan undang-undang dalam mencari penyelesaian yang terbaik bagi maslahat semua pihak sama ada yang beragama Islam atau bukan Islam.

Ini mengikut Fasal (1) Perkara 3 Perlembagaan Persekutuan menjunjung Islam sebagai agama bagi Persekutuan, menjadikan kedudukan agama Islam di negara ini lebih istimewa berbanding agama lain.

Ini sepertimana yang telah diputuskan oleh Mahkamah Persekutuan Malaysia dalam kes-kes terdahulu.

Semua pihak diminta bertenang dan tidak memberikan ulasan atau pandangan yang boleh mencetuskan suasana yang tidak sihat, serta boleh menjejaskan perpaduan dan keharmonian dalam negara kita yang tercinta ini.


Datuk Seri Dr Adham Baba sihat selepas dua hari terima suntikan vaksin COVID-19

PUTRAJAYA, 27 Februari - Menteri Kesihatan, Datuk Seri Dr Adham Baba memaklumkan, beliau berada dalam keadaan sihat selepas dua hari menerima suntikan vaksin COVID-19.

Menerusi hantaran di laman Facebook, beliau memaklumkan sudah memulakan tugas seperti biasa di pejabatnya.

Dalam hantaran berkenaan, Dr Adham berkongsi gambar beliau bersama Ketua Setiausaha, Kementerian Kesihatan (KKM), Datuk Mohd Shafiq Abdullah di pejabat.

Dr Adham menerima suntikan vaksin COVID-19 jenis Pfizer-BioNTech pada 25 Feb lepas di Pejabat Kesihatan Putrajaya, Presint 11 bersama KSU KKM, Datuk Mohd Shafiq Abdullah.

Turut menerima suntikan vaksin pada hari yang sama, Ketua Setiausaha Negara, Tan Sri Mohd Zuki Ali dan tiga petugas barisan hadapan.


Sajat boleh dikenakan tindakan gagal hadir ke mahkamah

KOTA BHARU, 27 Februari - 'Tiada siapa yang kebal daripada tindakan undang-undang' demikian menurut Timbalan Menteri Di Jabatan Perdana Menteri (Hal Ehwal Agama), Datuk Ahmad Marzuk Shaary, mengulas kes usahawan kosmetik sensasi, Muhammad Sajjad Kamaruzzaman atau lebih dikenali sebagai ‘Sajat’.

Jelasnya, keengganan Sajat untuk hadir ke mahkamah boleh dikenakan tindakan oleh mahkamah.

Beliau bercakap selepas menghadiri Program Bantuan Mangsa Kebakaran, Tabung Musaadah COVID-19 Jabatan Kemajuan Islam Malaysia - Yayasan Waqaf Malaysia di Kampung Pengkalan Nangka, Pengkalan Chepa, Kota Bharu.

Terkini, Jabatan Agama Islam Selangor (JAIS) sedang memburu Sajat selepas waran tangkap kepadanya dikeluarkan Mahkamah Tinggi Syariah pada Selasa lalu.  pada 6 Januari lalu, Sajat mengaku tidak bersalah di Mahkamah Tinggi Syariah Selangor atas pertuduhan berpakaian menyerupai wanita sehingga menyebabkan Agama Islam dipandang hina dalam majlis bacaan Yassin dan solat hajat.    Kesalahan itu dilakukan di Nursajat Beauticion, Seksyen 16 Shah Alam pada pukul 7.30 malam, 23 Februari tahun lalu.


Kemiskinan antara punca klien AADK terlibat dengan dadah

JASIN, 27 Februari - Lebih 50 % klien Agensi Antidadah Kebangsaan (AADK) yang mendapat rawatan dan pemulihan di agensi itu merupakan golongan B40.

Pengarah AADK Melaka, Nazir Mohamad berkata setakat ini, seramai 1,675 klien direkodkan dengan 72 % daripadanya berusia antara 18 hingga 45 tahun.

Kemiskinan dilihat menjadi antara punca golongan terbabit mudah terjebak dengan dadah.

Beliau berkata demikian selepas menyampaikan bantuan kepada OKP dan bekas klien AADK di Jasin dalam Program Sentuhan Prihatin sempena Peringatan Hari Antidadah Kebangsaan 2021.


Vaksin COVID-19: Seramai 1.065 juta telah mendaftar melalui aplikasi MySejahtera

KUALA LUMPUR, 26 Februari- Seramai 1,065,000 orang telah berdaftar untuk program vaksinasi COVID-19 melalui aplikasi MySejahtera.

Sejak pendaftaran Program Imunisasi COVID-19 Kebangsaan dibuka secara rasmi semalam, aplikasi tersebut menjadi medium yang berkesan dalam menyebarkan maklumat mengenai pandemik berkenaan termasuk program vaksinasi.

Menurut Ketua Pengarah Kesihatan, Tan Sri Dr Noor Hisham Abdullah, jumlah tersebut menunjukkan petanda positif bagi masyarakat untuk bersama mendapatkan vaksin ini.Beliau juga turut menggalakkan lebih ramai lagi berdaftar dan berkongsi pengalaman selepas disuntik 48 jam.

Tambahnya, individu yang gagal hadir pada tarikh pemberian suntikan vaksin tanpa sebarang alasan kukuh bakal berdepan dengan tindakan.Tan Sri Dr Noor Hisham menghadiri sesi libat urus Ketua Pengarah Kesihatan bersama media yang diadakan secara maya.


COVID-19: 2,253 kes positif baharu

KUALA LUMPUR, 26 Februari- Jumlah kes sembuh kembali mengatasi kes baharu hari ini, dengan 3,085 kes sembuh, berbanding 2,253 kes baharu.Ia sekali gus menurunkan jumlah kes aktif kepada 27,994. Negeri Selangor masih mencatat kes harian tertinggi.

Dukacita dimaklumkan terdapat 11 kes kematian direkodkan hari ini.


Kawalan di lokasi penyimpanan vaksin dipertingkat

SERDANG, 26 Februari - Polis akan meningkatkan kekuatan anggotanya yang bertugas di Serdang bagi menjaga lokasi penyimpanan vaksin yang dijangka tiba esok.

Ketua Polis Daerah, ACP Razali Abu Samah berkata sejumlah vaksin jenis Sinovac dijadual tiba pada pukul 9 pagi esok di Lapangan Terbang Antarabangsa Kuala Lumpur (KLIA).

Tambahnya, perbincangan juga sudah dilakukan dengan syarikat perubatan yang bertanggungjawab mengendalikan penerimaan dan penyimpanan vaksin berkenaan.

Terdahulu ACP Razali menyempurnakan Program Penyampaian Baucer Sekolah kepada 250 orang anak-anak anggota IPD Serdang di Pusat Pakaian Hari Hari, Taman Sri Serdang.

Masing-masing menerima baucer pakaian sekolah bernilai RM100.


Bekalan pertama vaksin COVID-19 tiba di Labuan

LABUAN, 26 Februari - Bekalan pertama vaksin COVID-19 bagi Wilayah Persekutuan Labuan selamat tiba di Terminal Feri Kenderaan Labuan kira-kira pukul 9.30 pagi tadi.

Bekalan dos vaksin itu akan dibawa ke Pusat Simpanan Hospital Labuan sebelum diagihkan ke tiga pusat pemberian vaksin bagi pelaksanaan Program Imunisasi COVID-19 Kebangsaan bermula esok.

Ketibaan dos vaksin Pfizer-BioNTech itu disambut Pengerusi Jawatankuasa Pengurusan Bencana Daerah Labuan, Rithuan Mohd. Ismail.  Proses penghantaran itu dilakukan sebuah syarikat perkhidmatan penghantaran, diiringi pasukan PDRM Labuan serta Jabatan Kesihatan Labuan.  Pemberian vaksin bagi kumpulan pertama melibatkan lebih 2,300 individu terdiri daripada petugas barisan hadapan iaitu anggota keselamatan dan kesihatan.  Beberapa orang pemimpin turut dijadual diberi suntikan awal selepas majlis pelancaran vaksin itu di Klinik Kesihatan Membedai esok.


Anggota bertugas di kawasan operasi dan misi luar negara, kumpulan pertama divaksin dalam warga ATM

KUALA LUMPUR, 26 Februari - Anggota Angkatan Tentera Malaysia (ATM) yang bertugas di kawasan operasi dan penugasan di luar negara adalah kumpulan pertama penerima vaksin COVID-19 Pfizer-BioNTech dalam kalangan warga ATM.

Ketika memaklumkan perkara itu, Menteri Kanan Pertahanan Datuk Seri Ismail Sabri Yaakob menjelaskan, mereka merupakan anggota ATM yang sedang dan akan bertugas di kawasan operasi seperti Op Benteng, Op Penawar, misi pengaman Pasukan Tentera Sementara Pertubuhan Bangsa-Bangsa Bersatu di Lubnan (UNIFIL) dan Pasukan Pemerhati Antarabangsa di Mindanao di bawah tentera darat, laut serta udara.

Selain itu, vaksin itu juga akan diberikan kepada Kumpulan Pemerintahan Strategik dan Operasi di Markas ATM, Kementerian Pertahanan, Markas Angkatan Bersama, markas-markas formasi tentera darat, laut dan udara terutamanya bagi mereka yang bertugas di bilik operasi dan bilik komunikasi markas-markas itu.

Beliau berkata demikian pada sidang media selepas menerima vaksin COVID-19 Pfizer-BioNTech di Hospital Angkatan Tentera Tuanku Mizan, Wangsa Maju, Kuala Lumpur.


14 peniaga durian dikompaun

PETALING JAYA, 26 Februari - 14 notis kompaun dikeluarkan Kementerian Perdagangan Dalam Negeri dan Hal Ehwal Pengguna (KPDNHEP) kepada peniaga durian dalam OPS DURI 2.0 sejak dilancarkan 22 Februari lalu.

Sembilan daripada peniaga terbabit diambil tindakan mengikut Akta Kawalan Harga dan Antipencatutan 2011 manakala lima peniaga lagi di kenakan tindakan dibawah Akta Timbang Sukat, 1972.

Antara kesalahan dikesan adalah tiada tanda harga dan alat timbang tidak tepat. Operasi Duri 2.0 akan diteruskan sehingga 22 Mac ini.


Penjual kuih mengaku tidak bersalah, hina PDRM di Facebook

KAJANG, 25 Februari - Seorang penjual kuih berdepan hukuman denda maksimum RM50,000 atau penjara maksimum setahun selepas videonya tular di media sosial kerana menghina polis.

Bagaimanapun, Ahmad Tuah Abdullah, 38 tahun mengaku tidak bersalah selepas pertuduhan dibacakan di hadapan Hakim Mohd Kafli Che Ali.

Dia didakwa secara sedar menggunakan aplikasi Facebook atas nama 'Tuah Ahmad Tuah' dengan niat menyakitkan hati orang lain dan pasukan keselamatan dengan memulakan video secara langsung untuk memalukan nama PDRM.  Ahmad Tuah didakwa melakukan perbuatan itu di sebuah kedai makan pada 31 Ogos tahun lepas.  Dia dituduh mengikut Seksyen 233 (1) (a) Akta Komunikasi dan Multimedia 1998 dan boleh dihukum bawah Seksyen 233 (3) akta sama.  Ahmad Tuah dalam nada sebak merayu jaminan rendah kerana hanya bekerja sebagai penjual kuih. Mahkamah membenarkan tertuduh diikat jamin RM5,000 dengan seorang penjamin.  Sebutan semula kes ditetapkan pada 30 Mac ini.


Didenda RM10,000 kerana gagal lapor wang suapan kepada SPRM

SHAH ALAM, 25 Februari - Bekas Penolong Pengurus Operasi sebuah syarikat logistik didenda RM10,000 kerana gagal melaporkan wang sogokan yang diterimanya kepada Suruhanjaya Pencegahan Rasuah Malaysia (SPRM).

Wang sogokan yang terimanya adalah berjumlah RM4,804 dan dimasukkan ke dalam akaun peribadinya.  Jika tertuduh gagal membayar denda, T. Vadivelan, 50 tahun boleh diperintah menjalani hukuman penjara empat bulan.

Hakim Rozilah Salleh menetapkan hukuman itu selepas T. Vadivelan, mengaku bersalah menerima wang suapan daripada seorang pengurus syarikat empat tahun lalu.

Berdasarkan pertuduhan, dia menerima suapan itu daripada Rabeek Stichick, Pengurus Lara Syazul Global Resources.  Ia sebagai dorongan meneruskan kontrak lantikan untuk membekalkan tenaga pekerja asing kepada Logwin Air + Ocean Malaysia Sdn Bhd.  Kesalahan itu dilakukan pada 15 Oktober 2017 di Shah Alam Selangor.  Tertuduh ditahan pada 24 Februari lalu dan didakwa mengikut Seksyen 25 (1) Akta SPRM 2009 (Akta 694) dan boleh dihukum bawah Seksyen 25(2) Akta sama.


60 petugas barisan hadapan bakal terima suntikan Ahad ini

KEMAMAN, 25 Februari - Kumpulan pertama seramai 60 petugas barisan hadapan COVID-19 bakal menerima suntikan vaksin bermula Ahad ini di Hospital Kemaman.

Pengarah Hospital Kemaman, Dr. Amran Japar berkata, sebanyak 4, 680 dos vaksin berkenaan telah diterima pihaknya dan ianya boleh digunakan kepada 2,340 petugas barisan hadapan.

Terdahulu kenderaan khas membawa peti mengandungi vaksin tiba di Pusat Simpanan Vaksin, PSV hospital berkenaan dari Lapangan Terbang Antarabangsa Subang kira-kira pukul 9:24 pagi tadi dengan diiringi kenderaan polis.

Tambah Dr. Amran lagi, proses vaksinasi membabitkan semua petugas barisan hadapan di daerah berkenaan akan berlangsung selama dua minggu.


PERLIS: JPJ kutip RM12.41juta untuk bidaan plat ‘RAJ’

ARAU, 25 Februari - Sebanyak RM12.41 juta berjaya dikutip Jabatan Pengangkutan Jalan (JPJ) Perlis menerusi bidaan nombor pendaftaran kenderaan bagi siri RAA hingga RAJ, sepanjang Julai 2019 hingga bulan ini.

Nombor pendaftaran RAJ, iaitu siri kelima yang dilaksanakan secara e-Bidding yang dibuka mulai 18 Februari 2021 hingga 22 Februari lepas, mencatatkan bidaan tertinggi siri tiga huruf berkenaan iaitu RM3.48 juta.

Pengarah JPJ Negeri, Fatimah Mohamed Ali Piah memaklumkan, jumlah pembida RAJ pada kali ini, mencecah 4,026 individu dengan 2,333 orang daripadanya berjaya dalam bidaan berkenaan dengan jumlah keseluruhan nilai bidaan sebanyak RM3.48 juta.

Nombor paling mahal dibida adalah RAJ 1 iaitu RM202,670, RAJ 5 dibida sebanyak RM101, 780 ringgit dan RAJ 3 dibida sebanyak RM81,000.

Selain siri RAJ, siri RAF mencatat bidaan sebanyak RM1.74 juta dan siri RAH sebanyak RM1.36 juta.


Johor: Polis kesan sindiket pantau pihak berkuasa guna dron

Johor Bahru, 25 Februari - Polis Johor tidak menafikan aktiviti memantau pihak berkuasa menggunakan dron wujud.

Ia dipercayai didalangi oleh sindiket penyeludupan barang dan manusia di perairan negeri itu.

Perkara itu didedahkan Ketua Polis Negeri, Datuk Ayob Khan Mydin Pitchay yang memberitahu penggunaan dron semakin banyak untuk tujuan memantau pergerakan tentera dan polis di kawasan operasi.

Sehubungan itu, pihaknya akan mengambil tindakan tegas terhadap sindiket berkenaan dalam tempoh terdekat.

Ia berikutan  aktiviti itu dikesan di kawasan operasi dan penerbangan dron adalah dilarang.

Sejak Januari lalu, Angkatan Tentera Malaysia (ATM) telah mengesan 20 dron bukan milik ATM berlegar di kawasan operasi disyaki berkaitan dengan sindiket berkenaan.


Negeri Sembilan terima bekalan vaksin

SEREMBAN, 25 Februari - Petugas barisan hadapan di Negeri Sembilan bakal menerima suntikan vaksin fasa pertama Program Imunisasi COVID-19 Kebangsaan peringkat negeri di 37 Klinik Kesihatan di seluruh negeri mulai hari ini.

Menteri Besar, Datuk Seri Aminuddin Harun ketika memaklumkan, bagi fasa kedua dan ketiga bakal diadakan di 16 dewan yang telah dikenalpasti di seluruh negeri itu.

Negeri Sembilan menerima vaksin COVID-19 jenis Pfizer-BioNTech untuk fasa pertama program imunisasi berkenaan semalam.

Bekalan vaksin tersebut diletakkan di dua lokasi tempat simpanan iaitu Klinik Kesihatan Seremban 2 dan Hospital Tampin.

Bercakap di Seremban, beliau berkata petugas barisan hadapan yang terlibat fasa pertama suntikan vaksin hari ini adalah Kakitangan Kementerian Kesihatan, Jabatan Kesihatan Negeri Sembilan, Pegawai Daerah, serta anggota keselamatan termasuk Polis Diraja Malaysia, Angkatan Tentera Malaysia, Angkatan Pertahanan Awam dan Jabatan Sukarelawan Malaysia (RELA).


Kontraktor diseru lebih waspada lakukan kerja pengorekan

KUALA LUMPUR, 25 Februari - Tenaga Nasional Berhad (TNB) menasihatkan orang ramai khususnya para kontraktor yang melakukan kerja-kerja pengorekan supaya lebih berhati-hati.

Langkah itu bagi mengelak sebarang kemungkinan yang boleh menjejaskan kestabilan bekalan elektrik sepanjang Program Imunisasi COVID-19 Kebangsaan yang bermula semalam.

Melalui satu kenyataan, Ketua Operasi Rangkaian Pembahagian TNB, Yusof Ibrahim menyatakan bekalan elektrik yang stabil diperlukan kerana vaksin Pfizer-BioNTech perlu disimpan pada suhu negatif 70°C bagi mengekalkan potensi keberkesanannya.

Beliau memaklumkan, tahun lalu terdapat 459 kes kerosakan akibat pengorekan.

Justeru, TNB menyarankan kontraktor menyemak semula penjadualan mereka untuk mengelakkan gangguan bekalan elektrik.

Sebelum ini, TNB memberi jaminan bahawa bekalan elektrik di Pusat Simpanan Vaksin dan lebih 600 Pusat Pemberian Vaksin di seluruh negara akan stabil sepanjang pelaksanaan program berkenaan.


637,000 individu mendaftar sebagai penerima vaksin COVID-19

PUTRAJAYA, 25 Februari - 637,000 individu telah mendaftar sebagai penerima vaksin sejak pendaftaran vaksin COVID-19 di bawah Program Imunisasi COVID-19 Kebangsaan dibuka secara rasmi melalui aplikasi MySejahtera semalam.

Ketua Penolong Pengarah Kanan Bahagian Kawalan Penyakit Kementerian Kesihatan Dr Mahesh Appannan berkata, aplikasi tersebut dilihat sebagai medium paling berkesan untuk menyebarkan maklumat mengenai COVID-19 termasuk program vaksinasi.

MySejahtera kini mempunyai hampir 21 juta pengguna yang aktif dengan 18 hingga 20 juta daftar masuk setiap hari.

Ia menunjukkan banyak interaksi dan penggunaan MySejahtera dalam kalangan rakyat.

Pendaftaran melalui Aplikasi MySejahtera merupakan antara lima kaedah pendaftaran secara dalam talian atau secara manual yang disediakan kerajaan bagi orang ramai mendapatkan suntikan vaksin COVID-19 dalam negara.

Selain aplikasi MySejahtera, satu lagi kaedah secara dalam talian ialah melalui laman sesawang khas www.vaksincovid.gov.my.

Bagi pendaftaran secara manual, orang ramai boleh mendaftar dengan menghubungi talian hotline yang akan dimaklumkan nanti, hadir di fasiliti klinik kesihatan awam dan swasta atau menerusi program bantuan bagi penduduk di kawasan luar bandar dan pedalaman.


Beberapa negeri di Semenanjung mula terima vaksin COVID-19

KUALA LUMPUR, 24 Februari - Ketika ini lima negeri iaitu Negeri Sembilan, Melaka, Perak, Kedah dan Pahang mengesahkan sudah memperoleh bekalan vaksin COVID-19 Pfizer-BioNTech pada hari ini.

Dilaporkan kesemua bekalan berkenaan selamat disimpan di Pusat Simpanan Vaksin (PSV) masing-masing.

Di Negeri Sembilan, bekalan yang tiba menerusi van logistik DHL telah ditempatkan ke Klinik Kesihatan Seremban 2 serta Hospital Tampin yang menjadi tempat simpanan PSV.

Menurut Ketua Polis Negeri Sembilan, Datuk Mohamad Mat Yusop, proses penghantaran berjalan lancar dan selamat.

Dalam pada itu, beliau turut menyasarkan 80% daripada 5,123 pegawai dan anggotanya bagi mendapatkan suntikan vaksin tersebut.

Kawalan keselamatan terus dipertingkatkan di Perak apabila beberapa anggota polis turut ditempatkan di PSV sebaik bekalan tiba pada pukul 12.37 tengah hari tadi.

Perkara tersebut dimaklumkan Ketua Polis Negeri, Datuk Mior Faridalathrash Wahid selepas melakukan tinjauan ketibaan konvoi membawa bekalan vaksin dari Pulau Pinang ke Ipoh di Plaza Tol Jelapang arah selatan.

Bekalan vaksin dihantar ke Hospital Taiping, Hospital Raja Permaisuri Bainun (HRPB), Hospital Teluk Intan dan Hospital Angkatan Tentera Pangkalan TLDM Lumut.

Di Melaka, sejumlah 8,190 daripada 11,000 dos vaksin COVID-19 Pfizer-BioNTech telah diterima pada fasa pertama penghantaran bekalan ke negeri berkenaan.

Kesemua bekalan itu tiba dengan selamat pada pukul 11.55 pagi tadi di Hospital Melaka.

Menurut Exco Kesihatan dan Antidadah negeri, Datuk Rahmad Mariman baki bekalan vaksin berkenaan dijadual tiba pada Jumaat ini. Terdapat 24 Pusat Pemberian Vaksin (PPV) dibuka membabitkan tiga hospital serta klinik kesihatan bagi fasa pertama di negeri berkenaan.

Pusat Simpanan Vaksin (PSV) di Kedah mula menerima bekalan Vaksin COVID-19.

Timbalan Ketua Polis Kedah, Datuk Mohd Roze Shaari berkata, bekalan berkenaan selamat dibawa dari Pulau Pinang.

Beliau turut memaklumkan bekalan vaksin untuk Langkawi akan dihantar melalui perkhidmatan feri RoRo di Jeti Kuala Perlis, Perlis pada esok.

Proses vaksinasi di Kedah akan dilaksanakan Ahad ini dengan Menteri Besarnya, Muhammad Sanusi Md Nor yang akan menjadi individu pertama menerima suntikan di negeri berkenaan.

Pahang pula menerima sejumlah 23,500 dos untuk diberikan kepada 11,700 petugas barisan hadapan daripada pelbagai jabatan dan agensi.

Menteri Besarnya, Datuk Seri Wan Rosdy Wan Ismail berkata, seramai 100 petugas barisan hadapan termasuk beliau sendiri berada dalam kalangan kumpulan pertama akan diberi suntikan vaksin pada Jumaat ini.  Sebanyak 9,360 dos dihantar ke Hospital Tengku Ampuan Afzan (HTAA), Kuantan, 4,680 dos di Hospital Kuala Lipis, Hospital Temerloh (4,680 dos), Hospital Rompin (3,510) dan Hospital Bentong (1,170).


532 Pusat Pemberian Vaksin di seluruh negara

PUTRAJAYA, 24 Feb - 532 lokasi di seluruh negara, dikenal pasti sebagai Pusat Pemberian Vaksin (PPV).

Menurut Menteri Kesihatan Datuk Seri Dr Adham Baba, Individu yang akan disuntik dengan vaksin COVID-19 perlu melalui lima stesen di PPV.

Proses suntikan mengambil masa antara 15 dan 30 minit termasuk proses pemantauan untuk kesan sampingan.

dengan kejayaan menjalankan simulasi, Kementerian Kesihatan bersedia untuk melaksanakan pemberian suntikan vaksin COVID-19.


4,670 petugas kesihatan ATM diberi keutamaan terima suntikan vaksin COVID-19

KUALA LUMPUR, 22 Februari - Seramai 4,670 petugas kesihatan Angkatan Tentera Malaysia (ATM) di seluruh negara antara kumpulan yang akan diberi keutamaan menerima suntikan vaksin COVID-19.

Hari ini, sejumlah 10,530 dos vaksin peringkat pertama diterima pasukan keselamatan itu bagi peringkat pertama.

Pemangku Pengerusi Jawatankuasa Strategik Vaksin COVID-19, Bahagian Perkhidmatan Kesihatan ATM, Datuk Dr Rosman Ab Rahman berkata, keutamaan suntikan akan diberikan kepada anggota yang bertugas dalam zon merah penularan COVID-19, anggota barisan hadapan termasuk Operasi Benteng (Op Benteng), kawalan sempadan serta sekatan jalan raya.

Beliau bersama Pengarah Farmasi Bahagian Perkhidmatan Kesihatan ATM, Datuk Dr A Halim Basari menerima penghantaran tersebut di 93 Depot Perubatan dan Pergigian ATM, Hospital Angkatan Tentera Tuanku Mizan.


Sekolah Maahad Tahfiz di Perak dibenar beroperasi bermula 1 Mac

IPOH, 22 Februari - Perak membenarkan sekolah Maahad Tahfiz di negeri itu untuk kembali beroperasi bermula 1 Mac ini.  Perkara tersebut diputuskan Majlis Agama Islam dan Adat Melayu Perak (MAIPK) selepas mendapat perkenan Sultan Perak, Sultan Nazrin Muizzuddin Shah.

Kenyataan Yang Dipertua MAIPK, Dato Seri Mohd Anuar Zaini menyebut, bilangan maksimum pelajar yang dibenarkan tertakluk kepada kapasiti ruang asrama dan sekolah.  Ruang belajar, ruang hafalan, ruang solat dan asrama pelajar wajib mematuhi penjarakan fizikal yang telah ditetapkan.  Ibu bapa atau penjaga pula hanya dibenarkan menghantar pelajar sehingga ke pintu pagar, selain tidak dibenarkan mengadakan sebarang lawatan buat sementara waktu.  Pengurusan Maahad Tahfiz juga perlu melakukan sanitasi premis sekolah dan asrama secara menyeluruh dan memenuhi piawaian yang disahkan Jabatan Kesihatan dan pihak berkuasa.


Kedah pertingkat kefahaman serta keyakinan masyarakat mengenai vaksin COVID-19

ALOR SETAR, 22 Februari - Kedah akan mempertingkatkan kefahaman serta keyakinan masyarakat mengenai vaksin COVID-19 agar tiada pihak anti vaksin memanipulasikan isu berkenaan.  Ia melalui semua flatform digital dan jentera milik kerajaan negeri.

Exco Penerangan, Komunikasi dan Multimedia Negeri, Romani Wan Salin menegaskan demi kesejahteraan dan keselamatan rakyat, kerajaan perlu membelanjakan peruntukan yang besar bagi mendapatkan vaksin.  Oleh yang demikian, masyarakat perlu memahami keperluan vaksin berkenaan. Vaksin COVID-19 yang tiba di Kedah ditempatkan di lokasi penyimpanan atau Pusat Simpanan Vaksin (PSV) yang dikenalpasti di Kota Setar, Kuala Muda dan Langkawi.


SPM 2020: Pelajar aliran agama turut mulakan peperiksaan

KUALA LUMPUR, 22 Februari - Pelajar aliran agama di sekolah menengah agama (SMA) memulakan hari pertama peperiksaan dengan subjek bahasa melayu, kertas satu dan dua.

Tinjauan di SMA Majlis Agama Islam Wilayah Persekutuan (MAIWP) mendapati, 93 pelajar serta tiga calon persendirian bersemangat memulakan peperiksaan walaupun perlu patuh dengan SOP ketat.

Ada yang datang dari asrama dan juga dari rumah, mereka wajib membawa perakuan kesihatan serta memakai pelitup separuh muka.  10 guru pengawas peperiksaan memastikan penjarakan serta keperluan SOP dipatuhi dengan baik.  Menurut pengetuanya, Nurul Amali Mohd Shamsudin, pelajar hanya sempat untuk belajar secara bersemuka sekitar enam bulan sahaja.  Selebihnya, pelajar dibantu dengan mengadakan kelas pada hujung minggu ketika berada di asrama supaya mereka dapat melakukan sesi soal jawab bersama guru.  Pelajar aliran agama akan menduduki peperiksaan untuk 11 mata pelajaran.


SWCorp ambil tindakan tegas terhadap kilang longgok sisa pepejal di luar premis

KULIM, 22 Februari - Tindakan tegas akan diambil terhadap sebuah kilang di Kawasan Perindustrian Taman Kenyalang, Kulim yang dikesan melakukan aktiviti melonggokkan sisa pepejal terkawal di luar kawasan premis.    Perbadanan Pengurusan Sisa Pepejal dan Pembersihan Awam (SWCorp) dalam kenyataan berkata, aktiviti tersebut dikesan ketika SWCorp Cawangan Kulim/Bandar Baharu membuat operasi semakan premis kilang terbabit.  Kes disiasat di bawah Seksyen 71(1) Akta Pengurusan Sisa Pepejal dan Pembersihan Awam.   Tegas SWCorp, pihaknya tidak akan berkompromi dalam memerangi aktiviti melonggakkan sisa pepejal terkawal tanpa kebenaran.


Pasport Vaksin: Dokumen pengesahan penerima vaksin COVID-19

SEPANG, 21 Feb - Kerajaan bercadang mengeluarkan pasport vaksin sebagai dokumen pengesahan bagi individu yang telah menerima suntikan vaksin COVID-19.

Menteri Kesihatan Datuk Seri Dr Adham Baba, berkata ketika ini dua kaedah dicadangkan masing-masing dipaparkan di aplikasi mysejahtera dan dokumen secara fizikal iaitu dalam bentuk pasport yang boleh diterima negara lain.

Mengulas mengenai bekalan vaksin COVID-19, beliau memaklumkan, program pemantauan selepas penerimaannya bakal dilakukan bersama syarikat pengeluar.

Keperluan bagi memastikan proses pengedarannya berjalan lancar, selain menjamin kualiti, keselamatan dan keberkesanan vaksin berkenaan kekal terpelihara.


Program Imunisasi COVID-19 kebangsaan diawalkan Rabu ini berbanding jadual asal pada 26 Februari 2021

PUTRAJAYA, 21 Feb - Program Imunisasi COVID-19 Kebangsaan yang dijadual pada Jumaat, DIAWALKAN ke Rabu ini.

Keputusan itu, diumumkan Menteri Penyelaras Program Imunisasi COVID-19 Kebangsaan, yang juga Menteri Sains, Teknologi dan Inovasi, Khairy Jamaluddin Abu Bakar.

Petugas barisan hadapan termasuk petugas kesihatan dan bukan kesihatan, bakal menerima suntikan pada Rabu ini.

Khairy Jamaluddin turut mengakui, kecekapan dan kesediaan Bahagian Regulatori Farmasi Negara (NPRA) serta Bahagian Farmasi Kementerian Kesihatan (KKM) dalam memastikan penghantaran dan penerimaan vaksin berjalan lancar, membolehkan program imunisasi itu dimulakan lebih awal.

Program Imunisasi COVID-19 Kebangsaan akan dilaksanakan secara tiga fasa mulai bulan ini, dengan menyasarkan 80 peratus populasi negara ini atau 26.5 juta individu menerima vaksin itu yang akan diberikan secara percuma.


Rakyat Malaysia yang layak disaran mendaftar sebagai penerima

PUTRAJAYA, 21 Feb - Perdana Menteri berharap rakyat Malaysia yang layak mendapat suntikan vaksin COVID-19, mendaftar sebagai penerima apabila pendaftaran dibuka dan mendapatkan suntikan seperti yang dijadual.

Vaksinasi itu, penting bagi mencapai sasaran Malaysia untuk membentuk imuniti berkelompok dengan memastikan 80 peratus penduduk dewasa, menerima vaksin berkenaan.

Menerusi hantaran di laman facebook, Tan Sri Muhyiddin Yassin berkata, ia secara langsung dapat membendung penularan jangkitan COVID-19.

Tan Sri Muhyiddin turut menzahirkan penghargaan kepada Kementerian Sains, Teknologi dan Inovasi, Kementerian Kesihatan, Kementerian Pengangkutan dan Malaysia Airlines dalam memastikan ketibaan kumpulan pertama vaksin COVID-19 Pfizer-BioNTech ke Malaysia.

Malaysia melaksanakan Program Imunisasi COVID-19 Kebangsaan bermula Rabu ini melalui tiga fasa, dengan fasa pertama melibatkan 500,000 petugas barisan hadapan yang dijadualkan sehingga April depan.

Fasa kedua yang akan bermula April hingga Ogos depan, dikhususkan untuk 9.4 juta warga emas berusia 65 tahun ke atas, golongan berisiko tinggi serta orang kurang upaya (OKU).

Fasa ketiga pula, kepada penduduk Malaysia yang berusia 18 tahun ke atas, sama ada rakyat tempatan atau warga asing, dengan sasaran lebih 13.7 juta orang bermula Mei ini hingga Februari tahun depan.


PKPD di taman perumahan dalam Bandar Muadzam Shah tamat esok

KUALA LUMPUR, 20 Februari- Perintah Kawalan Pergerakan Diperketat (PKPD) di taman-taman perumahan dalam Bandar Muadzam Shah, Rompin, ditamatkan hari ini iaitu lebih awal dari yang dijadualkan. Penamatan PKPD di lokaliti berkenaan diputuskan selepas penilaian risiko dibuat bersama pelbagai agensi dalam Jawatankuasa Teknikal Perintah Kawalan Pergerakan (PKP).

Kenyataan Menteri Kanan Pertahanan, Datuk Seri Ismail Sabri Yaakob, memaklumkan bahawa sehingga kini, Kementerian Kesihatan Malaysia (KKM) telah melaksanakan 886 saringan dan daripada angka itu, sebanyak 36 kes positif COVID-19 direkodkan.KKM turut mengesahkan jangkitan di lokaliti itu, adalah terkawal dengan kes positif terakhir direkodkan pada 4 Februari lepas, dan tiada lagi sampel saringan yang menunggu keputusan.Sebelum ini, kerajaan telah melaksanakan PKPD di taman-taman perumahan dalam Bandar Muadzam Shah, Rompin, Pahang bermula 9 Februari lepas, dan dijadualkan tamat pada 22 Februari.


COVID-19: 10,000 individu di Melaka bakal terima suntikan fasa pertama

PENGKALAN BATU, 19 Februari - Kira-kira 10,000 individu di Melaka termasuk Ahli Dewan Undangan Negeri (ADUN) dan petugas barisan hadapan akan menerima suntikan vaksin fasa pertama Program Imunisasi COVID-19 Kebangsaan.  Exco Kesihatan dan Antidadah Melaka, Datuk Rahmad Mariman berkata bagi fasa pertama, suntikan vaksin akan dilakukan di Hospital Melaka dan Klinik Kesihatan yang ditetapkan.

Menurut beliau, pihaknya juga sudah merangka lokasi dan cara penyimpanan vaksin berkenaan yang dijangka tiba di negeri itu pada awal Mac depan.

Tambah beliau, perbincangan juga sudah dilakukan bersama Tenaga Nasional Berhad bagi memastikan bekalan elektrik khususnya di Hospital Melaka dan Klinik Kesihatan dalam keadaan baik supaya vaksin berkenaan dapat terus disimpan dalam suhu yang ditetapkan.


Polis Daerah Kota Setar laksana SJR Bergerak

ALOR SETAR, 19 Februari - Polis Daerah Kota Setar akan melaksanakan Sekatan Jalan Raya (SJR) Bergerak di beberapa lokasi tertentu sepanjang tempoh PKP Bersyarat bermula hari ini.

SJR bergerak itu bagi menggantikan SJR kekal di beberapa kawasan sempadan antara daerah sepanjang tempoh PKP yang tamat semalam.

Sepanjang tempoh PKP bermula 4 Februari lalu sehingga semalam, 180 kompaun atas pelbagai kesalahan dikeluarkan kepada mereka yang ingkar arahan.


Malaysia dijangka capai imuniti kelompok selepas pelaksanaan program imunisasi menyeluruh

PUTRAJAYA, 17 Feb - Malaysia dijangka mencapai imuniti kelompok selepas pelaksanaan program vaksinasi menyeluruh

Ini apabila lebih 80 peratus atau 26.5 juta rakyat di negara ini menerima suntikan vaksin secara percuma menerusi Program Imunisasi COVID-19 Kebangsaan.

Perdana Menteri Tan Sri Muhyiddin Yassin berkata, Program Imunisasi COVID-19 Kebangsaan mengandungi tiga fasa iaitu Fasa pertama akan melibatkan petugas barisan hadapan, bermula pada 26 Februari sehingga April 2021.

Fasa kedua pula akan bermula pada bulan April sehingga Ogos 2021 membabitkan kumpulan berisiko tinggi, manakala fasa ketiga akan melibatkan dewasa berumur 18 tahun ke atas, bermula Mei 2021 sehingga Februari 2022.

Tambah beliau, program imunisasi itu untuk memastikan imuniti kelompok dapat dibentuk di dalam komuniti agar dapat memutuskan rantaian penularan jangkitan COVID-19 dan akhirnya dapat menamatkan pandemik tersebut.


21 individu direman dan dikompaun ketika leka berjudi

BUKIT MERTAJAM, 16 Februari - Dua beranak antara 21 individu ditahan selepas leka berjudi dalam sebuah rumah dekat Taman Impian Murni, Bukit Mertajam, Pulau Pinang, awal pagi tadi.

Ketua Polis daerah Seberang Perai Tengah, ACP Shafee Abd Samad, mengesahkan penahanan kesemua mereka yang berusia antara 21 hingga 41 tahun.

Sejumlah wang bernilai lebih RM30,000,52 keping daun terup, dua meja dan lapan kerusi plastik yang dipercayai digunakan dalam pertaruhan itu dirampas.  Mereka kini direman bagi membantu siasatan mengikut Seksyen 6 (1) Akta Rumah Judi Terbuka 1953, Seksyen 4 (1) akta yang sama.  Kesemua mereka turut dikompaun RM1,000 setiap seorang kerana mengingkari peraturan Perintah Kawalan Pergerakan.


Kelantan: 200 pemandu bas dan van sekolah terpaksa gulung tikar

KOTA BHARU, 16 Februari - Lebih 200 pemandu bas dan van sekolah di sekitar negeri Kelantan terpaksa gulung tikar akibat pelaksanaan Perintah Kawalan Pergerakan (PKP) sejak dilaksanakan Mac tahun lalu. Pengerusi Persatuan Pengusaha Bas Sekolah Kelantan, Wan Mohd Nuhairi Wan Hamat berkata, ada yang terpaksa menjual bas kerana tidak mampu menanggung kos penjagaan kenderaan itu.

Tambahnya lagi, bantuan pinjaman kewangan daripada kerajaan negeri amat diperlukan bagi mengatasi masalah yang berlarutan oleh kerana kadar bunga yang disediakan oleh bank-bank adalah tinggi.

Beliau ditemui pada Program Sumbangan Yayasan Dakwah Islamiah Malaysia (YADIM) Musa’adah Pemandu Bas dan Van Sekolah Kelantan.

Sumbangan disampaikan Ahli Lembaga Pemegang Amanah YADIM, Ahmad Fathan Mahmood.


Premis kolam ternakan ikan dikompaun RM12,000

PENGKALAN BATU, 16 Februari - Sebuah premis kolam ternakan ikan keli di Masjid Tanah, Melaka dikompaun RM12,000 selepas didapati bersalah menyebabkan pencemaran sungai di kawasan itu.  Kompaun dikeluarkan kerajaan negeri melalui Badan Kawal Selia Air (BKSA) di bawah peruntukan Seksyen 39 (a) Enakmen Sumber Air (Negeri Melaka) 2014.

Exco Pertanian, Penternakan, Pembangunan Usahawan dan Koperasi negeri, Datuk Norhizam Hassan Baktee berkata, kesalahan itu dikesan, susulan aduan yang diterima BKSA pada 16 Februari tahun lalu, mengenai air sungai di Sungai Baru, Masjid Tanah yang berbau busuk dan menyebabkan ikan di sungai berkenaan mati.

Setelah disiasat, didapati terdapat pelepasan air kotor daripada kolam selain penternak yang cuai dengan melepaskan sisa darah ayam, dan telur busuk yang turut dilepaskan terus ke saliran utama iaitu sungai.  Tambahnya, sekiranya terdapat kesalahan berulang, jumlah kompaun maksima akan dikenakan iaitu RM125,000 atau RM1,000 setiap hari sepanjang tempoh kesalahan dilakukan.

Sementara itu, Pengarah BKSA, Faizah Abdul Rahman Sulaiman memaklumkan, sepanjang tempoh Januari 2020 hingga Februari 2021, 9 kertas siasatan berkaitan pencemaran sungai di Melaka telah dibuka, dengan dua daripadanya dikenakan kompaun.


Pahang: MDY sediakan tapak peniagaan kepada peniaga terkesan

GUAR CHEMPEDAK, 16 Februari - Prihatin dengan kesukaran dihadapi golongan peniaga yang terkesan dalam tempoh perintah kawalan pergerakan (PKP), Majlis Daerah Yan, Kedah tidak ketinggalan membantu dengan menyediakan tapak perniagaan.

Menurut Ketua Pegawai Daerah Yan, Tunku Iskandar Shah Tunku Muszaffar Shah, memandangkan daerah tersebut bergantung kepada sektor pelancongan, inisiatif tersebut sekurang-kurangnya dapat meringan beban yang dihadapi peniaga.  Sebanyak 30 khemah peniaga biru disediakan kepada peniaga di kawasan luar dataran berbumbung di Guar Chempedak .  Menurut Pengurus F&B The Jerai Hill Resort, Anuar Mat Isa, usaha berkenaan sangat dialu-alukan memandangkan tidak lagi perlu bergantung sepenuhnya kepada tempahan bilik hotel yang berkurangan


Rakyat perlu faham dan patuh kepada keputusan kerajaan

BALING, 15 Februari - Keputusan melaksanakan Proklamasi Darurat Kesihatan membuktikan kerajaan pada masa ini adalah kerajaan yang bertanggungjawab.

Justeru, rakyat perlu memahami keputusan dan tindakan kerajaan serta perlu mematuhinya.

Setiausaha Kerajaan Negeri Kedah, Datuk Paduka Ammar Datuk Sheikh Mahmood Naim berkata rakyat juga perlu patuh kepada Prosedur Operasi Standard (SOP) semasa Perintah Kawalan Pergerakan (PKP) atau Perintah Kawalan Bersyarat (PKPB).

Sementara itu, Mufti Kedah, Datuk Syeikh Fadzil Awang berkata sama ada rakyat bersetuju atau tidak, proklamasi darurat yang diisytihar wajib diterima.  Ini kerana ia adalah juga perintah agama.


Rakyat perlu yakin keselamatan vaksin

PUTRAJAYA, 15 Februari - Keyakinan pengambilan vaksin COVID-19 perlu bagi mengawal pandemik itu daripada terus merebak.

Menurut kenyataan Menteri Sains, Teknologi dan Inovasi, Khairy Jamaluddin, vaksin COVID-19 yang diperoleh Malaysia adalah selamat dan berkesan.

Khairy yang juga Menteri Penyelaras Program Imunisasi COVID-19 Kebangsaan menyeru masyarakat agar menyokong program tersebut yang bakal bermula bulan ini.

Pengamal perubatan, ahli akademik serta pegawai agama yang ditemui yakin dengan usaha kerajaan untuk memberi imunisasi tersebut.

Ia suatu usaha mengelak jangkitan sekaligus menjamin keselamatan dan kesihatan rakyat.

Program Imunisasi COVID-19 Kebangsaan akan bermula hujung bulan ini dengan sasaran 80% populasi negara atau 26.5 juta individu menerima vaksin yang diberi secara percuma dalam tiga fasa.


2,300 petugas barisan hadapan Hospital Sultanah Bahiyah terima suntikan vaksin

ALOR SETAR, 15 Februari - Kira-kira 2,300 petugas barisan hadapan dari Hospital Sultanah Bahiyah (HSB) Alor Setar, Kedah akan menerima suntikan vaksin fasa pertama.  Pengerusi Jawatankuasa Kesihatan dan Kerajaan Tempatan, Datuk Dr Mohd Hayati Othman berkata vaksin yang disahkan selamat boleh diperolehi di hospital serta pusat kesihatan di negeri.

Beliau berharap rakyat Kedah tidak bimbang akan keberkesanan vaksin Pfizer-BioNTech kerana ia selamat digunakan untuk mengawal penularan COVID-19.   Ketika ini persediaan kemudahan logistik dan tempat penyimpanan vaskin diberikan penekanan sebelum ia diagihkan kepada rakyat. Vaksin di simpan di stor negeri yang bersuhu bawah 80°C dan diagihkan ke pusat kesihatan negeri pada suhu antara 2 hingga 8°C.

Beliau ditemui ketika lawatan pelaksanaan pemberian suntikan vaksin COVID-19 di HSB hari ini.  Kerajaan akan memulakan Program Imunisasi COVID-19 Kebangsaan secara tiga fasa dengan fasa pertama bermula Februari hingga April untuk kira-kira 500,000 petugas barisan hadapan.


Hukum ambil vaksin COVID-19, harus

BALING, 15 Feb - Umat Islam tidak perlu ragu-ragu untuk mengambil Vaksin COVID-19.

Mufti Kedah, Datuk Syeikh Fadzil Awang berkata, resolusi muzakarah jawatankuasa fatwa Majlis Kebangsaan pada 3 Disember lalu, memutuskan hukum penggunaan vaksin COVID-19 adalah Harus.

Dan ia wajib diambil golongan yang ditetapkan kerajaan.

Datuk Syeikh Fadzil ditemui media selepas majlis penyerahan telefon pintar kepada pelajar orang Asli di Ulu Legong, Baling.  Beliau sendiri bersedia untuk disuntik vaksin COVID-19.


COVID-19: 11 kluster baharu, 9 daripadanya berkaitan tempat kerja

PUTRAJAYA, 14 Februari - 11 kluster baharu COVID-19 dikenal pasti hari ini.

Sembilan kluster berkaitan tempat kerja, serta masing-masing satu kluster membabitkan komuniti dan keagamaan.

Lima kluster membabitkan tempat kerja ialah di negeri Johor.

Kluster berkenaan ialah Kluster Jalan Istimewa Cemerlang, Kluster Batu, dan Kluster Jalan Usaha Satu.

Selain itu, Kluster Jalan Tebrau Khas dan Kluster Jalan Persiaran Teknologi Kulai.

Tiga kluster tempat kerja membabitkan kes di Selangor.

Ia termasuk Kluster Tapak Bina Jalan Setia, Kluster Jalan Jelatek dan Kluster Jalan Sepuluh.

Satu kluster tempat kerja juga direkod di Kedah iaitu Kluster Ria Jaya.

Sementara itu, satu kluster komuniti direkod di Sabah iaitu Kluster Patikang Ulu dan satu kluster keagamaan dicatat di Perak iaitu Kluster Jalan Badak.

Dalam perkembangan sama 2,464 kes baharu dicatatkan menjadikan jumlah kumulatif kes positif sebanyak 264,269.

Manakala kes sembuh hari ini merupakan paling tinggi pernah direkodkan iaitu 4,525 menjadikan jumlah kumulatif kes sembuh 213,814.

Tujuh kematian turut dilaporkan, menjadikan jumlahnya kini 965.


NGO perlu henti perjuang penjenayah

KLUANG, 14 Februari - Badan Bukan Kerajaan (NGO) diminta meneliti terlebih dahulu kenyataan berhubung kes tembak mati empat warga asing yang menyerang polis menggunakan senjata kelmarin.

Tegas Ketua Polis Johor, Datuk Ayob Khan Mydin Pitchay, tembakan dilepaskan bertujuan mempertahankan diri mereka selepas suspek melepaskan tembakan terlebih dahulu serta menyerang menggunakan parang dan kerambit.

Menurutnya, salah seorang pegawai polis juga cedera di bahagian tangan akibat ditikam suspek menggunakan kerambit.  Beliau mengulas demikian susulan terdapat kenyataan dari sebuah NGO menggesa Polis Johor merujuk semula Perintah Tetap Ketua Polis Negara (PTKPN) mengenai Prosedur Operasi Standard (SOP) menahan suspek.

Pihaknya akan mengeluarkan satu kenyataan penuh berkenaan isu terbabit dalam masa terdekat.  Beliau berkata demikian dalam satu sidang media di Ibu Pejabat Polis Daerah Kluang.


Umat Islam tidak perlu ragu-ragu mengambil vaksin COVID-19

BALING, 14 Februari - Umat Islam tidak perlu ragu-ragu untuk mengambil vaksin COVID-19.

Mufti Kedah, Datuk Syeikh Fadzil Awang berkata resolusi muzakarah jawatankuasa fatwa Majlis Kebangsaan pada 3 Disember lalu memutuskan hukum penggunaan vaksin COVID-19 adalah harus.

Dan ia wajib diambil golongan yang ditetapkan kerajaan.

Datuk Syeikh Fadzil ditemui media selepas majlis penyerahan telefon pintar kepada pelajar orang Asli di Ulu Legong, Baling.  Beliau sendiri bersedia untuk disuntik vaksin COVID-19.


Ordinan Darurat langkah terbaik landai lekuk COVID-19

KUALA TERENGGANU, 14 Februari - Pelaksanaan Ordinan Darurat dilihat langkah terbaik mengekang penularan COVID-19.  Ia terbukti apabila jumlah kes baharu COVID-19 menunjukkan sedikit penurunan berbanding sebelum ini.

Menurut Pengerusi Jawatankuasa Kesihatan Terengganu, Dr Alias Razak, pelaksanaan Ordinan Darurat itu demi kepentingan rakyat dengan beberapa langkah termasuk pelaksanaannya mobilisasi anggota keselamatan digerakkan secara bersama melibatkan pasukan Polis, Angkatan Tentera dengan bantuan RELA.

Selain itu, premis kesihatan swasta serta di bawah kerajaan negeri turut diarah membantu hospital kerajaan menangani kes serta memberi penempatan kepada individu yang dikuarantin.

Sementara itu, orang ramai yang ditemui menyifatkan Ordinan Darurat tersebut langkah terbaik melandaikan lekuk COVID-19.


COVID-19: 527 kluster melibatkan tempat kerja

KULAI, 13 Februari- 61.85 peratus atau 527 daripada keseluruhan 852 kluster yang dilaporkan dalam gelombang ketiga pandemik COVID-19 sejak 20 September sehingga semalam adalah kluster tempat kerja.Menurut Menteri Kesihatan, Datuk Seri Dr Adham Baba, sektor pembuatan mencatatkan bilangan kluster tertinggi iaitu 194, diikuti perkhidmatan sebanyak 175 kluster, pembinaan pula 97 kluster, sektor pentadbiran awam sejumlah 39 kluster, diikuti pertanian sebanyak 14 kluster serta perlombongan dan Kuari, lapan kluster.

"Dalam kluster ini, seramai 315,100 disaring, yang mana 78,906 iaitu 25 peratus positif COVID-19."

"Daripada jumlah kes positif di tempat kerja tersebut, 58,318 merupakan 73 peratus dikalangan bukan warganegara, manakala 20,588 iaitu 26 peratus, adalah warganegara Malaysia."Beliau mengulas perkara itu selepas menyertai operasi bersepadu di asrama pekerja asing di Senai, selepas 327 pekerja asing di asrama terbabit disahkan positif COVID-19 daripada keseluruhan 568 pekerja yang disaring.


COVID-19: 41 pelatih polis positif

KUALA LUMPUR, 13 Februari- Semua aktiviti latihan di Pusat Latihan Polis (PULAPOL) di seluruh negara dihentikan buat sementara waktu, berikutan terdapat kes positif COVID-19 membabitkan pelatih polis.

Pengarah Jabatan Pengurusan Bukit Aman, Datuk Ramli Din berkata, seramai 41 pelatih masih positif COVID-19, berbanding 78 sebelum ini, dan menjalani kuarantin di Pulapol Kuala Lumpur.

"Ramai di antara mereka yang telah sembuh."

"Walaupun demikian, kita masih belum melaksanakan latihan sepenuhnya lagi, kita menunggu sehingga semua kembali pulih."

"Dalam masa yang sama, kita telah berkerjasama dengan Kementerian Kesihatan Malaysia (KKM) dan kita buat proses sanitasi."Datuk Ramli ditemui media selepas melawat gerai Jualan Mega Frontliner bersama Polis Diraja Malaysia (PDRM) di Keramat Wangsa, ibu negara.Negeri-negeri yang mempunyai pusat latihan polis ialah Kuala Lumpur, Johor, Selangor, Negeri Sembilan, Kedah, Terengganu, Sabah dan Sarawak.Mengulas mengenai pengambilan rekrut baharu anggota polis ketika tempoh Perintah Kawalan Pergerakan (PKP), Datuk Ramli berkata pengambilan jawatan diteruskan seperti biasa, namun ia dihadkan.Hanya 3,800 sahaja diambil daripada 7,200 jawatan yang dibuka, kerana kelengkapan pelindungan diri tidak mencukupi untuk melaksanakan ujian fizikal rekrut baharu.Tegas Datuk Ramli, walaupun pengambilan rekrut diteruskan, PDRM mempunyai Prosedur Operasi Standard (SOP) yang ketat di setiap PULAPOL seluruh negara.


COVID-19: 3,515 kes sembuh

KUALA LUMPUR, 13 Februari- Sejumlah 3,515 kes sembuh direkodkan hari ini, mengatasi kes positif baharu 3,499.Jumlah kumulatif kes sembuh kini 209,289, manakala jumlah kumulatif kes positif pula mencatat sebanyak 261,805, dengan jumlah kes aktif 51,558.Dukacita dimaklumkan, terdapat lima kematian turut dilaporkan, menjadikan jumlahnya kini 958.


PKPD : Penduduk Felda Bersia tidak perlu risau rawatan kesihatan

GERIK, 13 Februari - Penduduk di Felda Bersia, Hulu Perak, Gerik yang berada dalam Perintah Kawalan Pergerakan Diperketatkan (PKPD) tidak perlu khuatir untuk mendapatkan bantuan terutama melibatkan rawatan kesihatan.

Ahli Dewan Undangan Negeri (ADUN) Temenggor, Salbiah Mohamed berkata perkara tersebut akan segera diuruskan oleh agensi yang terlibat bagi mengelakkan penularan jangkitan di luar kawasan.

Beliau berkata demikian selepas menyampaikan bantuan bekalan makanan kepada penduduk Felda Bersia di Gerik.


Kolaborasi RELA, JAPEN dan APM perkasa komuniti patuhi SOP PKP

KUALA LUMPUR, 13 Februari - Jabatan Sukarelawan Malaysia (RELA) bersama sama Jabatan Penerangan Malaysia (JAPEN) serta Angkatan Pertahanan Awam (APM) berkolaborasi bagi menjayakan program pemerkasaan komuniti dan pematuhan Prosedur Operasi Standard (SOP) Perintah Kawalan Pergerakan (PKP) di seluruh Wilayah Persekutuan.

Menurut Pengarah Rela Wilayah Persekutuan, Timbalan Pesuruhjaya Darman Dabang, program ini adalah manifestasi bagi memerangi COVID-19 dan satu tugasan bersama untuk terus memberi kesedaran kepada orang awam.  Program pemerkasaan komuniti dan pematuhan SOP tersebut dilaksanakan di lima daerah iaitu Dang Wangi (Pasar Pudu), Cheras (Pasar Kampung Pandan), Sentul (Pasar Keramat), Brickfields (Bazaria Kerinchi) dan Putrajaya (Presint 9) yang berjalan serentak pada pukul 9.00 pagi tadi.

Menurut Pegawai Pertahanan Awam Kuala Lumpur, Kapten (PA) Mazran Mohamed peranan APM juga adalah untuk memberi peringatan kepada orang awam supaya tidak leka terutamanya ketika berada di kawasan tumpuan ramai.

Anggota APM dan RELA juga digerakkan di lokasi terlibat dengan dibantu oleh pemimpin komuniti untuk memberi peringatan dan penerangan kepada masyarakat.

Manakala JAPEN pula melakukan hebahan dengan menggunakan pembesar suara.

Selain itu, Polis Diraja Malaysia (PDRM) juga berada di lokasi-lokasi terlibat bagi memantau pelaksanaan program itu.


COVID-19: Lagi 14 kluster baharu

KUALA LUMPUR, 12 Februari- Kluster aktif seluruh negara kini meningkat kepada 484 kluster.Ini berikutan pertambahan 14 lagi kluster baharu manakala terdapat tujuh kluster diisytihar tamat hari ini.

13 kluster baharu direkod hari ini merupakan kluster di tempat kerja, manakala satu lagi adalah kluster dalam komuniti.

Lima kluster tempat kerja adalah di Johor iaitu Kluster Jalan Seelong, Jalan Perindustrian Elektronik, Jalan Besar Pontian, Ladang Pekan dan Perindustrian Pelepas.Dua kluster di Perak, iaitu Jalan Jelapang Perak dan Jalan Perusahaan Tiga Perak.Dua kluster di Selangor, Kluster Tapak Bina Damar dan Kluster Taman Industri.Satu kluster di ibu negara iaitu Kluster Tapak Bina Pantai Dalam.Satu Kluster Kedah, Kluster Selambau, satu Kluster Melaka, Kluster Teknologi Berendam dan di Kelantan, Kluster Pangkal Changgong.Manakala Kluster ke-14 merupakan Kluster Komuniti iaitu Kluster Kampung Teluk, Perak.Sementara itu, jumlah kluster yang telah tamat mencatat 478 kluster.Ini termasuk tujuh kluster yang tamat hari ini iaitu Kluster Batu 39, Kluster Palut, Kluster Cergas, Kluster Tapak Bina Damai, Kluster Lingkaran Lintang, Kluster Ladang Matamba, dan Kluster Rengit Sentral.


Upacara sembahyang sempena Tahun Baharu Cina patuhi SOP PKP

GEORGETOWN, 12 Februari - Upacara sembahyang di Tokong Ular sempena Tahun Baharu Cina hari ini mematuhi Prosedur Operasi Standard (SOP) yang ditetapkan.  Ia berdasarkan pemantauan dilakukan pihak polis sepanjang upacara tersebut berlangsung.

Ketua Polis Daerah Barat Daya, Superintenden A.A Anabalan berkata, pihaknya sangat berpuas hati dengan pematuhan SOP di tokong tersebut.  Menurutnya, pihak jawatankuasa tokong tersebut mengikuti segala SOP yang telah ditetapkan oleh Majlis Keselamatan Negara (MKN).  Ia termasuk melakukan proses sanitasi setiap kali selesai upacara sembahyang.  Selain itu, hanya 30 orang dibenarkan untuk berada dalam tokong tersebut bagi sesuatu masa.  Sementara itu, sebanyak 179 kompaun telah dikeluarkan bagi daerah Barat Daya sepanjang Perintah Kawalan Pergerakan 2.0 dilaksanakan.  Ia melibatkan kesalahan pematuhan SOP seperti rentas negeri dan daerah tanpa kebenaran.


COVID-19: 3,505 kes sembuh hari ini

KUALA LUMPUR, 12 Februari- Sejumlah 3,505 kes sembuh dicatat hari ini, melebihi kes jangkitan baharu, 3,318 kes.Ini sekaligus menyaksikan kes aktif berkurangan sedikit kepada 51,579 orang.Dukacita dimaklumkan, sebanyak 17 lagi kematian direkodkan hari ini.Manakala 13 daripada 14 kluster baharu hari ini adalah berkaitan tempat kerja, satu lagi adalah kluster komuniti.


Tak untung mengejar untung

PADANG TERAP, 12 Februari - Gara-gara mengejar untung, seorang pengusaha kedai makan di Kuala Nerang, Kedah dikompaun selepas premisnya didapati beroperasi lebih masa.

Individu berkenaan merupakan antara 11 yang dikenakan tindakan di daerah Padang Terap kerana ingkar arahan Perintah Kawalan Pergerakan.

Kesalahan dikesan dalam Ops Bersepadu Tahun Baharu Cina dan Pemantauan Pematuhan Prosedur Operasi Standard (SOP) yang dilaksanakan malam tadi.

Menurut Ketua Polis Daerah Padang Terap, DSP Mulkiaman Manzar, kedai makan terbabit didapati beroperasi sehingga pukul 11.30 malam, sejam setengah lebih lewat daripada dibenarkan.

Selain peniaga berkenaan, 10 lagi individu turut dikenakan tindakan sama.

Antara kesalahan dilakukan ialah berkumpul di tempat awam tanpa alasan munasabah dan tidak memakai pelitup separuh muka.

Dalam operasi sama, dua individu ditahan kerana disyaki terlibat dadah dan dua warga asing dicekup atas kesalahan imigresen.


Gaduh guna senjata, lelaki diberkas bersama pistol tiruan

PADANG BESAR, 12 Februari - Seorang lelaki ditahan bersama sepucuk pistol tiruan dan lima butir kelongsong peluru.

Ia dipercaya senjata digunakan dalam satu kes pergaduhan yang dilaporkan sebelum ini, termasuk sebilah parang serta sebatang besi.

Menurut Ketua Polis Daerah Padang Besar, Superintendan Saifudin Aslin Abbas, serbuan dilakukan di sebuah rumah tidak bernombor di Kampung Belukar Lenga, Chuping, semalam.

Rampasan dan tangkapan ke atas lelaki itu dibuat mengikut Seksyen 18A Akta Keganasan Rumah Tangga 1994.

Suspek juga akan didakwa bersama Seksyen 324 Kanun Keseksaan, iaitu dengan sengaja menyebabkan cedera menggunakan senjata.

Suspek sebelum ini mempunyai rekod Kesalahan Jenayah Lampau berkaitan dadah dan khianat.


18 Calon SPM positif COVID-19 terima sumbangan

KUALA TERENGGANU, 12 Februari - Prihatin dengan nasib 18 calon Sijil Pelajaran Malaysia (SPM) di asrama Sekolah Menengah Kebangsaan Bukit Besar Kuala Terengganu, Majlis Agama Islam dan Adat Melayu Terengganu, Maidam tampil menghulurkan bantuan.

Bantuan berupa barangan keperluan disumbangkan kepada kesemua 18 calon yang sedang menjalani kuarantin sebagai sokongan buat pelajar yang sedang membuat persiapan akhir peperiksaan itu.

Seramai 122 calon akan menduduki peperiksaan di sekolah berkenaan yang dijangka bermula 22 Februari ini.

Sebelum ini sekolah tersebut terpaksa ditutup 14 hari bermula 28 Januari lalu setelah dua pelajarnya disahkan positif COVID-19.

Susulan itu, sesi pembelajaran secara bersemuka calon SPM ditangguhkan dan pelajar meneruskan proses pembelajaran dan pengajaran di rumah.

Manakala 18 pelajar perlu menjalani kuarantin di asrama sehingga tamat peperiksaan itu.


Cadangan wujudkan peranti khas PdPR pada harga mampu milik

KUALA TERENGGANU, 12 Februari - Kementerian Perdagangan Dalam Negeri dan Hal Ehwal Pengguna (KPDNHEP) sedang dalam cadangan mewujudkan model khas alat elektronik seperti komputer riba atau tablet yang memenuhi spesifikasi Pengajaran dan Pembelajaran di Rumah (PDPR).

Ini termasuk cadangan bagi dijual pada harga minimum dan mampu milik terutama kepada golongan berpendapatan rendah.

Timbalan Menterinya, Datuk Rosol Wahid berkata perbincangan akan diadakan bersama Kementerian Pendidikan serta pemain industri dalam masa terdekat bagi meneliti pelaksanaannya. Cadangan tersebut secara tidak langsung membantu mengurangkan beban ibu bapa untuk membeli peranti bagi PDPR serta menyelesaikan segara rungutan ibu bapa berhubung harga peranti sedia ada yang mahal. Mengenai OPS CATUT 8.0 Kelengkapan Elektronik dan Komunikasi bermula 25 Januari hingga 7 Februari lalu, seramai 343 peniaga telah diperiksa melibatkan 651 barangan.  Daripada jumlah itu 341 peniaga telah diberikan notis di bawah Seksyen 21 Akta Kawalan Harga dan Anti Pencatutan 2011.


'Malaysia akan selamat jika semua penduduk menerima vaksin' - Khairy jamaluddin

KUALA LUMPUR, 12 Februari - Malaysia hanya akan selamat daripada pandemik COVID-19 jika penduduk termasuk bukan warganegara yang menetap di negara ini telah menerima vaksin.

Jelas Menteri Sains, Teknologi dan Inovasi Khairy Jamaluddin, walaupun rakyat negara ini telah menerima vaksin kelak namun ia tidak bermakna mereka telah selamat.

Ini kerana Malaysia mempunyai kira-kira tiga juta warga asing yang berkemungkinan menyebabkan virus itu merebak dan menjangkiti penduduk Malaysia.

Kerana itu kata Khairy, pemberian vaksin percuma kepada bukan warganegara perlu dilakukan kerana rakyat Malaysia tidak selamat sehinggalah semua orang selamat.

Pihaknya mensasarkan 80% penduduk perlu mendapa vaksin bagi mewujudkan imuniti kelompok dan membentuk antibodi yang cukup ramai sehingga virus tidak menjangkiti orang lain.

Semalam, kerajaan bersetuju Program Imunisasi COVID-19 Kebangsaan, yang akan bermula pada akhir bulan Februari, bakal membabitkan pemberian vaksin secara percuma kepada bukan warganegara yang menetap di Malaysia.

Namun keutamaan pemberian vaksin COVID-19 adalah kepada warganegara terlebih dahulu selain maklumat dan jadual pemberian vaksin untuk warga asing akan diumumkan kelak.


Polis Kuantan terima 42,600 permohonan rentas sempadan PKP 2.0

KUANTAN, 10 Februari - Polis menerima 42,600 permohonan permit rentas daerah dan negeri sejak Perintah Kawalan Pergerakan (PKP) 2.0 diumumkan sehingga semalam.  Ketua Polis Daerah Kuantan, Asisten Komisioner Mohamad Noor Yusof Ali berkata, permohonan itu melibatkan pelbagai alasan munasabah terutama faktor kerja dan peperiksaan.

Beliau berkata, daripada jumlah tersebut sebanyak 2,600 permohonan telah ditolak.

Ia termasuklah permohonan tanpa dokumen sokongan, tidak mematuhi syarat kelulusan dan sektor serta aktiviti bukan dalam perkhidmatan penting.  Polis juga meningkatkan pemantauan di kawasan perumahan dan taman rekreasi selama tempoh perayaan Tahun Baharu Cina bagi memastikan pematuhan SOP diamalkan.

Beliau berkata demikian kepada media selepas tamat Operasi Bersepadu Perdana di sekitar Kuantan bagi memastikan SOP COVID-19 terus dipatuhi.


Kedah: Buang puntung rokok, antara punca kebakaran hutan

KUALA NERANG, 10 Februari - Kes pembuangan puntung rokok di tepi jalan merupakan antara punca tertinggi tercetusnya kebakaran hutan atau belukar di daerah Padang Terap, Kedah ketika musim kemarau tahun lepas.  Ketika memaklumkan perkara itu, Penolong Penguasa, Balai Bomba Dan Penyelamat Kuala Nerang, Azahari Abdullah berkata sebanyak 100 kes dicatatkan di daerah itu melibatkan kebakaran belukar dan hutan.

Selain itu, kegiatan pembakaran terbuka termasuk sektor pertanian turut menjadi penyumbang terbesar, kes kebakaran.

Justeru itu, masyarakat dinasihat untuk tidak melakukan pembakaran terbuka ketika musim kemarau yang kini telah bermula di Kedah.

Beliau turut mengakui, pembakaran yang tidak terkawal akan mengakibatkan bencana jerebu yang teruk dan mengganggu kesihatan awam.  Beliau berkata sedemikian selepas ditemui media dalam program menderma darah di Balai Bomba Dan Penyelamat Kuala Nerang melibatkan 26 anggota tetap dan 12 pegawai bomba bantuan.


Penduduk bimbang kawasan tadahan air yang banyak risiko tanah runtuh

GUA MUSANG, 10 Februari - Tindakan pengusaha kebun sayur membina terlalu banyak kawasan tadahan air bukit telah membimbangkan penduduk Orang Asli di 20 kampung sekitar Pos Brooke dan Tanah Tinggi Lojing, Gua Musang, Kelantan.

Ia dikhuatiri mampu menjadi penyumbang kepada kejadian tanah runtuh seperti yang pernah berlaku di Kilometer 92, Jalan Gua Musang-Lojing pada awal Januari lalu.  Ahli Dewan Undangan Negeri (ADUN) Galas, Mohd Syahbuddin Hashim turut mengakui setiap tahun kawasan seperti Tanah Tinggi Lojing antara yang berisiko tinggi terdedah dengan ancaman hakisan tebing bukit akibat aktiviti penerokaan tanah kebun sayur.  Beliau berharap pihak terlibat mengambil tindakan segera kerana ia mampu memberi kesan bukan hanya kepada kawasan orang asli tetapi juga alam sekitar.

Dianggarkan terdapat lebih 500 kebun di kawasan Tanah Tinggi Lojing ketika ini.